«Ντρουντ», του Νταν Σίμονς - «Drood», by Dan Simmons .: Μυθιστόρημα .: Ματιά\nΜατιά .: Βιβλία .: Μυθιστόρημα .: «Ντρουντ», του Νταν Σίμονς – «Drood», by Dan Simmons\n2 Σεπ 2019 24 Σεπ 2010\nΌλοι οι συγγραφείς που έζησαν και δημιούργησαν κατά την μακραίωνη ιστορία του ανθρωπίνου γένους έχουν ένα κοινό χαρακτηριστικό. Το εξαιρετικά ενδιαφέρον μυαλό τους. Τον χώρο που κατέκλυζαν τα φαντάσματα των μελλοντικών βιβλίων τους, πριν πάρουν σάρκα και οστά με την παρέμβαση μιας πένας. Στον αντίποδα αυτών των λαμπρών μυαλών, βρίσκονται οι ζωές τους που στην πλειοψηφία των περιπτώσεων -όντας εκ φύσεως παρατηρητές και καταγραφείς γεγονότων και όχι πρωταγωνιστές- υπήρξαν άχρωμες και αδιάφορες.\nΕξαίρεση στον παραπάνω κανόνα αποτελούν οι Βρετανοί Κάρολος Ντίκενς (Charles Dickens: 1812-1870) και Γουίλκι Κόλινς (Wilkie William Collins: 1824-1889). Σε αυτές τις, σε υπερθετικό βαθμό, ενδιαφέρουσες ζωές είναι αφιερωμένο το βιβλίο του Αμερικανού συνάδελφου τους Νταν Σίμονς (Dan Simmons) που γεννήθηκε 78 χρόνια μετά τον θάνατο του Ντίκενς και 59 μετά εκείνον του Κόλινς. Ο Σίμονς έχει δώσει τον τίτλο «Ντρουντ» στο μυθιστόρημα του, που κυκλοφόρησε στην χώρα μας τον Ιούλιο του 2010, από τις εκδόσεις Πλατύπους, σε μετάφραση της Πηνελόπης Τριαδά.\nΤο ρόλο του αφηγητή-οδηγού στην πολυσέλιδη -865 χορταστικές σελίδες απαρτίζουν το ανάγνωσμα- ιστορία μας είναι ο ένας εκ των δύο κύριων χαρακτήρων, ο Γουίλκι Κόλινς, φίλος, συνεργάτης, συγγενής εξ αγχιστείας και συνάδελφος του Κάρολου Ντίκενς…\nΑυτή η αληθινή ιστορία θα είναι για τα τελευταία πέντε χρόνια του Κάρολου Ντίκενς και για την αυξανόμενη εμμονή του όλο αυτό το διάστημα με έναν άνθρωπο -αν όντως ήταν άνθρωπος- με το όνομα Ντρουντ, καθώς επίσης και για το φόνο, το θάνατο, τα πτώματα, τις κρύπτες, τον υπνωτισμό, το όπιο, τα φαντάσματα, τους δρόμους και τα σοκάκια των σκοτεινών σπλάχνων του Λονδίνου που ο συγγραφέας πάντα αποκαλούσε «η Βαβυλώνα μου» ή «ο Μεγάλος Φούρνος».\nΌλα ξεκίνησαν από ένα σιδηροδρομικό δυστύχημα, στο Στέιπλχερστ. Στο τρένο που εκτροχιάστηκε επέβαινε και ο μεγάλος μυθιστοριογράφος. Από εκείνη την στιγμή κάτι άλλαξε ριζικά στην ζωή του, καθώς και στην ζωή του Κόλλινς…\nΗ ημερομηνία της συμφοράς που βρήκε τον Ντίκενς ήταν η ενάτη Ιουνίου του 1865. Η αμαξοστοιχία που μετέφερε την επιτυχία του, την γαλήνη του, τα λογικά του, το χειρόγραφό του και την ερωμένη του όδευε -κυριολεκτικά- προς ένα ρήγμα στις ράγες και μια τρομερή πτώση.\nΚάποιοι εργάτες πραγματοποιούσαν μια συνηθισμένη αντικατάσταση των παλιών ξύλων της γέφυρας. Η μετέπειτα έρευνα -και έχω διαβάσει τις αναφορές- έδειξε ότι ο εργοδηγός είχε συμβουλευτεί λάθος χρονοδιάγραμμα και περίμενε το τρένο μετά από δύο ώρες.\nΣύμφωνα με την αναφορά, το τρένο πήγαινε ακόμη σχεδόν με 48 χιλιόμετρα την ώρα όταν έφτασε στη σπασμένη γραμμή. Παραδόξως, η μηχανή πήδηξε το μήκους 12 μέτρων κενό και προσγειώθηκε στην απέναντι πλευρά του ρήγματος. Από τα 7 βαγόνια της πρώτης θέσης, όλα εκτός από ένα γκρεμίστηκαν και βούτηξαν στο βαλτώδη ποταμό από κάτω.\nΤο βαγόνι που σώθηκε ήταν εκείνο που μετέφερε τον Ντίκενς, την ερωμένη του και την μητέρα της.\nΜερικά αγωνιώδη λεπτά μετά το ατύχημα, κατέβηκε ο Ντίκενς την πλαγιά πηγαίνοντας, με άλλους, να προσφέρει βοήθεια στους επιβάτες των βαγονιών που είχαν βουτήξει στο κενό. Εκείνες τις συγκλονιστικές στιγμές ο Ντίκενς -κατά τις δικές του μαρτυρίες- συνάντησε ένα μυστηριώδη άντρα με το όνομα Ντρουντ. Αυτό το πρόσωπο στοίχειωσε τα επόμενα πέντε χρόνια της ζωής του συγγραφέα που θα γνωρίσουμε στο βιβλίο του Νταν Σίμονς.\nΈχοντας κάνει ο Σίμονς μια εκτενή έρευνα γύρω από τους δύο άντρες που τον ενδιαφέρουν, συνέλεξε άφθονο υλικό που θα μπορούσε να γίνει ένα εξαιρετικό δοκίμιο-μελέτη για τη ζωή του Ντίκενς και του Κόλινς. Αντί αυτού -ευτυχώς για εμάς- συνέγγραψε ένα βιβλίο σε μυθιστορηματικό ύφος που συναρπάζει και καθηλώνει τον αναγνώστη, από τις πρώτες κιόλας γραμμές του.\nΑν και είναι επικεντρωμένο σε όσα ακολούθησαν την εμπειρία που άλλαξε ριζικά την ζωή, τον χαρακτήρα και την σκέψη του Ντίκενς, ο αναγνώστης περιπλανάται και στα προηγούμενα χρόνια της ζωής των δύο αξιόλογων Βρετανών λογοτεχνών. Η ζωντανές εικόνες με τις γλαφυρές περιγραφές μας κάνουν σχεδόν να βιώσουμε την ρευματοειδή αρθρίτιδα του Κόλινς -που πίνει λάβδανο για να καταπραΰνει τους πόνους- και το δέος που θα ένιωθαν όσοι βρισκόντουσαν δίπλα στον μεγάλο Ντίκενς, ακόμα και αν ο χαρακτήρας του δεν είναι ο πλέον αξιαγάπητος.\nΕκπληκτικό είναι ότι ο Σίμονς ξεδιπλώνει την αφήγηση του ακριβώς τόσο όσο χρειάζεται, ώστε από την μία να σου δώσει όσα περισσότερα στοιχεία μπορεί για την ζωή των ηρώων του και από την άλλη να μην αισθανθείς να βαριέσαι ούτε μία στιγμή. Πραγματικό κατόρθωμα αν αναλογιστείς τον όγκο του βιβλίου. Βοηθός του βέβαια, εκτός από το συγγραφικό ταλέντο που αδιαμφισβήτητα διαθέτει, είναι και το εκλεπτυσμένο χιούμορ του. Για παράδειγμα δείτε πως περιγράφει ένα λιτό -κατά τα λεγόμενα του- γεύμα…\nΑπόψε αποφάσισα να δειπνήσω σχετικά ελαφρά και παρήγγειλα δύο είδη πατέ, σούπα, μερικούς γλυκούς αστακούς, ένα μπουκάλι ξηρή σαμπάνια, ένα πόδι αρνιού γεμιστό με μύδια και ψιλοκομμένα κρεμμύδια, δύο είδη σπαραγγιών, αργοψημένο βοδινό, λίγο κάβουρα με σάλτσα και αυγά.\nΑυτό το βράδυ, δεν μπορούσα να αποφασίσω ανάμεσα σε δύο επιδόρπια, έτσι -σαν τον Σολομώντα- επέλεξα τόσο την πουτίγκα κορυδαλλού όσο και την καλοψημένη πουτίγκα με τα μήλα. Και ένα μπουκάλι κρασί. Και καφέδες.\n…μου θύμισε τον Παπαγιαννόπουλο στην ταινία του Ελληνικού κινηματογράφου «Ο Αχόρταγος».\nΕν κατακλείδι. Το «Ντρουντ», του Νταν Σίμονς είναι μια πύλη που οδηγεί τον αναγνώστη του σε μια άλλη εποχή, εντελώς διαφορετική από την δική μας. Μια εποχή που προσωπικά μου ασκεί ακαταμάχητη γοητεία. Γραμμένο με χιούμορ και έχοντας απίστευτες-πιπεράτες λεπτομέρειες από την ζωή και το έργο των δύο αντρών θα σας συνεπάρει, χαρίζοντας σας πολλές ώρες χαλάρωσης αλλά και αγωνίας… ειδικά εκεί που οι ήρωες του περιπλανώνται στην Υπόγεια Πόλη! Συμβουλή μου; Μόλις βρεθείτε σε κάποιο βιβλιοπωλείο, αγοράστε το «Ντρουντ», του Νταν Σίμονς. Ετοιμαστείτε για ένα μαραθώνιο ανάγνωσης και αφεθείτε στο ταλέντο του συγγραφέα που θα σας γνωρίσει δύο εξαιρετικά ενδιαφέρουσες προσωπικότητες και θα σας κάνει μια υπέροχη βόλτα στο Βικτοριανό Λονδίνο… μέσα, κάτω και πάνω από αυτό! Θα περάσετε αξέχαστα!!!\nείναι το όνομα και ο εφιάλτης που κατατρύχει τον Κάρολο Ντίκενς τα τελευταία πέντε χρόνια της ζωής του.\nΜε την όλο και αυξανόμενη εμμονή του για τις κρύπτες και τα νεκροταφεία, ο Ντίκενς σταματά να γράφει για τέσσερα χρόνια και περιφέρεται στις χειρότερες φτωχογειτονιές και κατακόμβες του Λονδίνου τη νύχτα, ενώ πραγματοποιεί δημόσιες αναγνώσεις τη μέρα, μακάβριες αναγνώσεις που τρομοκρατούν το κοινό του. Τελικά ξεκινά να γράφει αυτό που θα γινόταν το πρώτο μεγάλο αριστουργηματικό μυθιστόρημα μυστηρίου, Το Μυστήριο του Έντουιν Ντρουντ, αν δεν διακοπτόταν για πάντα από τον…\nΡίξτε μια ματιά στη σελίδα μας για την ταινία Η τριλογία της απόκλισης: Οι Διαφορετικοί κάνοντας κλικ εδώ! Η Μπίατρις,...


«Απίστευτο και όμως αληθινό»: 200.000 ευρώ σε κάδο σκουπιδιών στο Ναύπλιο - Το Άστρος της θαλάσσης\n«Απίστευτο και όμως αληθινό»: 200.000 ευρώ σε κάδο σκουπιδιών στο Ναύπλιο\nΑναρτήθηκε την Κυριακή 8 Δεκεμβρίου 2013 και ώρα 07:36 μμ | Από nskarmoutsos\nΈνα απίστευτο περιστατικό που δύσκολα το χωράει ανθρώπινος νους, συνέβη την περασμένη βδομάδα στο Ναύπλιο, ενώ ακόμα ποιο απίστευτη είναι και η εξέλιξη του. 200.000 ευρώ κατέληξαν, από λάθος, σε κάδο σκουπιδιών στην πόλη του Ναυπλίου.\nΌλα ξεκίνησαν όταν η διοίκηση υποκαταστήματος τραπέζης στο κέντρο του Ναυπλίου αποφάσισε να κάνει ανακαίνιση. Τα συνεργεία που θα εκτελούσαν τις εργασίες έπιασαν δουλεια στο συγκεκριμένο υποκατάστημα νωρίς το πρωί και κάποια στιγμή μαζί με τα μπάζα πέταξαν και στα σκουπίδια, μετά από εντολή και ένα χαρτόκουτο, που πίστευαν πως περιέχει άχρηστα πράγματα, μαζί με κάποια τμήματα της ψευδοροφής, στον κάδο απορριμάτων έξω και απέναντι από το κατάστημα της τράπεζας.\nΟι εργασίες συνεχίστηκαν την υπόλοιπη ημέρα χωρίς κανείς να καταλάβει κάτι. Όταν όμως οι υπεύθυνοι του καταστήματος "έκαναν ταμείο" τους έλειπαν 200.000 ευρώ!!!\nΈνας πανικός επικράτησε στα γραφεία της τράπεζας χωρίς να μπορούν να καταλάβουν πως εξανεμίστηκαν από το ταμείο 200.000 ευρώ μετρητά σε χαρτονομίσματα των 200 ευρώ. Η αγωνία για το έλλειμμα στο ταμείο συνεχίστηκε για ένα ολόκληρο 24ωρο, όταν την επομένη, κάποιος εκ των υπαλλήλων θυμήθηκε πως τα χρήματα είχαν τοποθετηθεί προσωρινά σε ένα χαρτοκιβώτιο.\nΜε τον τρόμο ζωγραφισμένο στα πρόσωπα τους άρχισαν να ψάχνουν για το κουτί, όταν ενημερώθηκαν πως πετάχτηκε στα σκουπίδια!!! Τότε ήταν που όλοι συγχρόνως έστρεψαν το βλέμμα τους στον κάδο που βρίσκεται έξω από το υποκατάστημα, ακολούθησαν δευτερόλεπτα σιγής και ύστερα όλοι οι υπάλληλοι έτρεξαν έξω για να βρουν το χαρτόκουτο μέσα στον κάδο.\nΤο απίστευτο είναι πως… το χαρτόκουτο βρισκόταν ακόμα εκεί!!! ενώ πολλά σιδερένια τμήματα από την ψευδοροφή που είχαν αποσυναρμολογήσει τα συνεργεία είχαν κάνει φτερά, χωρίς αυτοί που τα πήραν να μπορούν να φανταστούν πως λίγα εκατοστά πιο κάτω τους περίμενε ένας θησαυρός.\nΤα χρήματα επέστρεψαν στο ταμείο της τράπεζας ενώ όλοι οι υπευθυνοι υπάλληλοι έκαναν τον σταυρό τους για την ευτυχή κατάληξη της απίστευτης περιπέτειας. Κάποιοι άλλοι όμως χωρίς να το γνωρίζουν γύρισαν την πλάτη σε έναν ολόκληρο θησαυρό που θα τους άλλαζε την ζωή.\nΠροηγούμενο άρθρο: Ραντεβού με τον γιατρό στην τηλεόραση\nΕπόμενο άρθρο Τώρα είναι η ώρα να θαυμάσετε τη λαμπερή Αφροδίτη\n1833, η έδρα της Επαρχίας Κυνουρίας στο Άστρος (σημερινό Παράλιο Άστρος)


Φροντιστήριο Γαλλικών, Θεσσαλονίκη, Τούμπα | AVANTI\nΤα γαλλικά είναι η 2η γλώσσα που διδάσκεται παγκοσμίως ως ξένη γλώσσα!!! Είναι η γλώσσα του Molière, του Victor Hugo, του Rousseau και του Voltaire, γλώσσα του Pierre Cardin, του Yves Saint Laurent, της Coco Chanel.!! Γλώσσα του τουρισμού, της τέχνης, της γαστρονομίας. Είναι η πιο ρομαντική γλώσσα στον κόσμο !!\nΤα γαλλικά είναι για γλώσσα ισχυρή καθώς είναι η δεύτερη επίσημη γλώσσα σε όλους τους Διεθνής Οργανισμούς. Είναι απαραίτητα αφού είναι μια Γλώσσα που ομιλείται από τις Αντίλλες μέχρι την Γαλλία, από την Αφρική έως την Ελβετία, από το Μονακό μέχρι την Ταϊτή, από τις Σεϋχέλλες μέχρι τον Καναδά και από το Βιετνάμ έως το Βέλγιο.\nΜπορεί κανείς να σπουδάσει ή να μετεκπαιδευτεί στα πανεπιστήμια της Γαλλίας, γνωστά σε όλο τον κόσμο για την υψηλή τους επιστημονική κατάρτιση, με την επίδειξη του διπλώματος Delf ή Dalf. Συνεπώς, γνωρίζοντας κανείς την γαλλική γλώσσα, έχει την δυνατότητα να σπουδάσει ή να μετεκπαιδευτεί στα καλύτερα πανεπιστήμια της Γαλλίας, του Βελγίου, της Ελβετίας ή του Καναδά.\nΗ βιομηχανία, η νομική, ο τουρισμός, η έρευνα, οι διεθνείς σχέσεις, η μόδα, η γαστρονομία είναι ορίζοντες που ανοίγουν γνωρίζοντας και μιλώντας την γαλλική γλώσσα.


Ψηλά οι τιμές σε τριφύλλια, σανοβρώμες και εν μέσω κοπών λόγω έντονης ζήτησης | ΑγροΤύπος\nΨηλά οι τιμές σε τριφύλλια, σανοβρώμες και εν μέσω κοπών λόγω έντονης ζήτησης\n25/05/2021 02:16 μμ\nΣε υψηλά επίπεδα παραμένει η ζήτηση τόσο για το τριφύλλι, όσο και για τις σανοβρώμες, κάτι που φέρνει χαμόγελα στους αγρότες, αλλά προβληματισμό στους κτηνοτρόφους.\nΤα βασικά χαρακτηριστικά της τωρινής περιόδου είναι η σπουδή μεγάλων κτηνοτροφικών μονάδων από Πελοπόννησο, Κρήτη, Κυκλάδες κ.λπ. να εφοδιαστούν για το χειμώνα νωρίς, το γεγονός ότι δεν υπάρχουν τόσες αποθήκες γεμάτες με προϊόν, όσες πέρσι και τρίτον, το γεγονός ότι πολλές εκτάσεις παραγωγικές ιδίως στην Θεσσαλία βγήκαν εκτός παραγωγής λόγω των καιρικών φαινομένων (Ιανός, Μήδεια κ.λπ.).\nΟ κ. Γιάννης Βάγκος, έμπειρος παραγωγός που δραστηριοποιείται στο νομό Βοιωτίας, αλλά και στην Φθιώτιδα μας λέει, πως η ζήτηση παραμένει... τρελή για τα τριφύλλια, καθώς τώρα πολλές μονάδες ανεφοδιάζουν για το χειμώνα. Αυτό έχει ως αποτέλεσμα να παρατηρείται το φαινόμενο της αναμονής ακόμα και τέσσερις ημέρες στις πλάστιγγες για ζύγισμα, ενώ οι έμποροι πληρώνουν όσο-όσο. Σε σχέση με τις τιμές, συνεχίζει ο κ. Βάγκος, από τα 12 λεπτά πέρσι τέτοια περίοδο, έχουν... εκτοξευθεί φέτος στα 16 και 17 λεπτά το κιλό. Ακόμα και οι σανοβρώμες, λέει ο κ. Βάγκος που χρησιμοποιούνται ως τροφή κυρίως στην Κρήτη, έχουν πάει από τα 8 λεπτά (περσινή τιμή) στα 12 και 13 φέτος.\nΟ κ. Διονύσης Οικονόμου είναι παραγωγός, μεταξύ άλλων, και τριφυλλιού από τα Καλύβια Αγρινίου. Όπως υπογράμμισε μιλώντας στον ΑγροΤύπο, τώρα η περιοχή είναι στο δεύτερο χέρι και οι τιμές που παίζουν στο χωράφι είναι ανεβασμένες στα 16 με 17 λεπτά το κιλό, ενώ γίνονται πολλές πράξεις και η ζήτηση είναι έντονη.\nΟ Θωμάς Στεριάτος, αιγοπροβατοτρόφος από τον Αστακό Αιτωλοακαρνανίας δήλωσε μιλώντας στον ΑγροΤύπο ότι η κατάσταση είναι δύσκολη για τις κτηνοτροφικές μονάδες της περιοχής καθώς οι αγρότες ζητούν για τα νέα τριφύλλια έως και 18 λεπτά το κιλό. Αν τώρα, λέει ο ίδιος με νόημα, που γίνονται οι κοπές επικρατεί αυτό το κλίμα, εύκολα μπορεί να φανταστεί κανείς τι θα συμβεί το χειμώνα, όταν τελειώσουν τα αποθέματα.\nΗ Μαρία Καραντάνη είναι αιγοτρόφος με έδρα στην περιοχή των Καλαβρύτων και όπως λέει στον ΑγροΤύπο, η κατάσταση δεν έχει... προηγούμενο. Σύμφωνα με την ίδια, οι αγρότες με τριφύλλια αλλά και απόθεμα καλαμποκιού, εμφανίζονται φέτος ιδιαίτερα οργανωμένοι κατά την πώληση των τροφών, σε αντίθεση με ό,τι γινόταν τα προηγούμενα έτη. Η κα Γεωργίου εκτιμά πως το ράλι στην τιμή της σόγιας διεθνώς έχει επηρεάσει όλα τα ζωοτροφικά φυτά, όμως μέσα στην χώρα μας, η άνοδος της τιμής στο γάλα, πρόσφερε σε πολλούς επιχείρημα, να εκτοξεύσουν τις τιμές. Κατά συνέπεια, συνεχίζει η ίδια, ένα σακί καλαμπόκι 40 κιλών πληρώνονταν από τον κτηνοτρόφο 12 ευρώ και μέσα σε μια εβδομάδα πληρώνεται πλέον 13 ευρώ. Σύμφωνα με την κα Γεωργίου, στα τριφύλλια η κατάσταση είναι ακόμα πιο δύσκολη, αφού σε περιοχές της Δυτικής Ελλάδας, αγρότες ζητούν για το δεύτερο χέρι τριφυλλιού, που είναι καθαρό, ακόμα και 19 λεπτά το κιλό, ενώ το πρώτο είχε 17-18 λεπτά. Με αυτές τις τιμές, ο κτηνοτρόφος, πολύ απλά δεν βγαίνει, καταλήγει η κα Γεωργίου.\nΤέλος, ο κ. Αργύρης Μπαϊρακτάρης, πρόεδρος στον Κτηνοτροφικό Σύλλογο Τυρνάβου σημείωσε μιλώντας στον ΑγροΤύπο πως το τριφύλλι περσινής εσοδείας το 2020 είχε 18 λεπτά το κιλό και το 2021 αυξήθηκε σε 26-27 λεπτά το κιλό, προφανώς την περίοδο πολύ μετά την συγκομιδή. Σύμφωνα με τον ίδιο, η περίοδος ανομβρίας που επικρατεί σήμερα δεν έχει επίπτωση στις τιμές των ζωοτροφών, πλην όμως, οι μετακινούμενοι κτηνοτρόφοι -όπως τυχαίνει να είναι ο ίδιος- επωμίστηκαν ένα μεγάλο κόστος όσον αφορά στην σίτιση των ζώων την περίοδο μέσα στο χειμώνα που στην περιοχή της Θεσσαλίας και ιδίως στα ορεινά επικρατούσαν πολύ χαμηλές θερμοκρασίες και έπεσαν χιόνια.\nΤι αναφέρει το ενημερωτικό σημείωμα μηνός Οκτωβρίου του υπουργείου Γεωργίας των ΗΠΑ (USDA) για την Ινδία, εκ των χωρών leader παγκοσμίως σε παραγωγή.\nΗ χρήση (κατανάλωση) βάμβακος στην Ινδία την περίοδο 2021-2022 προβλέπεται να κυμανθεί σε επίπεδα ρεκόρ, της τάξης των 25,5 εκατ. δεμάτων, σύμφωνα με το USDA, ενώ και οι εξαγωγές της Ινδίας σε βαμβάκι θα ανέλθουν στο υψηλότερο επίπεδο των τελευταίων οκτώ ετών και συγκεκριμένα στα 5,8 εκατ. δέματα.\nΑυτό το επίπεδο χρήσης, προσθέτει το USDA, αναμένεται να μειώσει τα τελικά αποθέματα, στα 12,4 εκατ. μπάλες, μειωμένα δηλαδή κατά σχεδόν 4 εκατ. μπάλες, σε σύγκριση με τα επίπεδα ρεκόρ της περιόδου προ διετίας. Μια ισχυρή ανάκαμψη μετά την πανδημία COVID-19, η ισχυρότερη εγχώρια χρήση και οι εξαγωγές βαμβακερών νημάτων, υφασμάτων και προϊόντων αναμένεται να υποστηρίξουν την σημαντική αυτή πτώση των αποθεμάτων.\nΣημειωτέον πως η ενημέρωση Οκτωβρίου του Διεθνούς Νομισματικού Ταμείου προέβλεπε την αύξηση του ΑΕΠ της Ινδίας σε 9,5% το 2021 και 8,5% το 2022, γεγονός που αναμένεται να στηρίξει την εγχώρια κατανάλωση βαμβακερών κλωστοϋφαντουργικών και ενδυμάτων. Οι προβλέψεις για την αύξηση του παγκόσμιου ΑΕΠ κατά 5,9% το 2021 και 4,9% το 2022 αναμένεται να στηρίξουν τις εξαγωγές βαμβακερού νήματος, υφάσματος, ενδυμάτων και οικιακών ειδών.\nΠροοπτικές διεθνώς το 2021-2022\nΌπως αναφέρει το USDA, η παγκόσμια παραγωγή αυξάνει με περισσότερες εκτάσεις σε Πακιστάν και Τουρκία, αλλά μειώσεις, σε Ηνωμένες Πολιτείες και Ινδία. Η χρήση μειώνεται στην Κίνα και το Βιετνάμ, όμως υψηλότερη χρήση καταγράφεται σε Πακιστάν και Τουρκία. Οι περιορισμοί στη χρήση ηλεκτρικής ενέργειας στην Κίνα και οι περιορισμοί για τον κορονοϊό στο Βιετνάμ (διήρκεσαν από τον Αύγουστο έως τον Σεπτέμβριο) έχουν ως αποτέλεσμα προβλέψεις για μείωση της χρήσης. Το παγκόσμιο, επίσης, εμπόριο μειώνεται λόγω των χαμηλότερων εισαγωγών στο Πακιστάν και το Βιετνάμ, με την Κίνα όμως να ζητάει περισσότερο βαμβάκι.\nΗ Συνομοσπονδία Παραγωγών Λαϊκών Αγορών σε έκτακτη συνεδρίασή της αποφάσισε πανελλαδική απεργία, την προσεχή Δευτέρα (25/10/2021), με ταυτόχρονη διεξαγωγή Πανελλαδικού Συλλαλητηρίου στην Αθήνα, ως μία πρώτη αντίδραση στο σχέδιο νόμου, που κατέθεσε προς ψήφιση στη Βουλή ο υπουργός Ανάπτυξης, Άδωνης Γεωργιάδης.\nΌπως δήλωσε στον ΑγροΤύπο ο πρόεδρος στην Ομοσπονδία Παραγωγών Επαγγελματιών Βιομηχανικών Ειδών Λαϊκών Αγορών Μακεδονίας - Θεσσαλίας - Θράκης «Ομόνοια» κ. Λάζαρος Παυλίδης, «η φιλοσοφία του νέου νόμου είναι να γίνουμε εταιρείες. Δίνει κίνητρα οι παραγωγοί να μετατραπούν σε εμπόρους. Ουσιαστικά θα γίνουμε υπαίθριες αγορές και πολυκαταστήματα.\nΘα πρέπει σύμφωνα με το σχέδιο νόμου να δηλώνουμε στην πλατφόρμα e-καταναλωτής κάθε πρωί τις ποσότητες και τις τιμές που θα πουλήσουμε. Μα οι τιμές στην λαϊκή δεν παραμένουν σταθερές αλλά αλλάζουν ανάλογα με την ζήτηση. Από την άλλη αν δεν κάνουμε αυτές τις δηλώσεις θα έχουμε πρόστιμο 500 ευρώ.\nΑκόμη υπάρχουν 16 διαφορετικές Υπουργικές Αποφάσεις που αναφέρονται στον τρόπο λειτουργίας των λαϊκών τις οποίες ο υπουργός, Άδωνης Γεωργιάδης, τις κρατά στο συρτάρι του και δεν θέλει να μας ενημερώσει. Εμείς διαφωνούμε κάθετα και στο συλλαλητήριο αναμένεται μεγάλη συμμετοχή από παραγωγούς από όλες τις περιοχες της Ελλάδας».\nΌπως τόνισε στον ΑγροΤύπο ο Αντιπρόεδρος της Γενικής Συνομοσπονδίας Παραγωγών Επαγγελματιών και Βιομηχανικών Ειδών Λαϊκών Αγορών Ελλάδας, Παντελής Μόσχος, «κάθε χρόνο θα γίνεται προκήρυξη και οι παραγωγοί είναι υποχρεωμένοι να βγάζουν άδεια. Ουσιαστικά διώχνουν τους παραγωγούς από τις λαϊκές. Αντίθετα οι έμποροι διατηρούν την άδεια κάθε πέντε χρόνια».\nΌπως αναφέρει η Συνομοσπονδία τα βασικά αιτήματα των Λαικών Αγορών είναι:\nΊδρυση Νομικών Προσώπων σε όλες τις Περιφέρειες της χώρας που θα έχουν την ευθύνη λειτουργίας και εποπτείας των λαϊκών αγορών.\nΝαι στην απρόσκοπτη προσέλευση των παραγωγών στις Λαικές Αγορές και Όχι στην προκήρυξη θέσεων μία φορά ετησίως.\nΌχι στις 16 διαφορετικές Υπουργικές αποφάσεις που αναφέρονται στο Νομοσχέδιο και δίνουν με αντισυνταγματικό τρόπο υπέρ-εξουσίες στον υπουργό.\nΌχι στην πλατφόρμα e-καταναλωτής όπως ισχύει για τα super markets με τζίρο άνω των 90.000.000 ευρώ.\nΌχι στην φορολογική-ασφαλιστική ενημερότητα, επιζητώντας την συνταγματική ισονομία με το στεγασμένο εμπόριο.\nΌχι στην οποιαδήποτε μετατροπή παραγωγών σε εμπόρους.\nΌχι στις ποινές εξοντωτικού χαρακτήρα.\nΟι σπορές όμως πήγαν πίσω, αφενός λόγω της ανομβρίας και αφετέρου, μετέπειτα, λόγω των πολλών βροχοπτώσεων και των πλημμυρών.\nΠολύ έντονο είναι το ενδιαφέρον για σπορά ελαιοκράμβης στο νομό Μαγνησίας. Όπως δήλωσε στον ΑγροΤύπο ο κ. Θανάσης Κούντριας, γεωπόνος και μέτοχος της Αγρομηχανικής Βόλου, η πρώτη εικόνα είναι ότι στη Μαγνησία θα υπάρξει αύξηση των στρεμμάτων, ενώ στη βόρεια Ελλάδα, τα στρέμματα θα είναι πεσμένα, λόγω μεταξύ άλλων και των πολλών βροχοπτώσεων αλλά και των πλημμυρών. Όσες λοιπόν παραπάνω κι αν μπουν στη Θεσσαλία, εκτιμά ο κ. Κούντριας, ο ανταγωνισμός των εταιρειών θα είναι τεράστιος, οπότε είναι βέβαιη η αύξηση τιμών απορρόφησης του προϊόντος από τον παραγωγό. Σύμφωνα με τον κ. Κούντρια οι τιμές στα συμβόλαια αντί 36 λεπτά πέρσι, θα ξεκινήσουν φέτος από τα 40 λεπτά το κιλό, ενώ υπάρχουν σοβαρές ενδείξεις, ότι μετέπειτα εφικτά είναι ακόμα και τα 45 λεπτά ανά κιλό.\nΓια μειωμένα στρέμματα που σπάρθηκαν στη βόρειο Ελλάδα κάνει λόγο από την πλευρά του ο παραγωγός ενεργειακών φυτών και πρόεδρος του νεοσύστατου Πανελλήνιου Συλλόγου Παραγωγών Ενεργειακών Φυτών (ΠΑΣΚΕΦ), κ. Στέργιος Λίτος, από τη Νιγρίτα Σερρών. Η μείωση, κατά τον ίδιο, αποδίδεται στις συνθήκες ανομβρίας-ξηρασίας που επικρατούσαν στην ευρύτερη περιοχή έως τα τέλη Αυγούστου με αρχές Σεπτεμβρίου, γεγονός που εμπόδισε πολλούς παραγωγούς από το να μπουν να ετοιμάσουν τα χωράφια και να κάνουν τις σπορές. Το θετικό, προσθέτει ο κ. Λίτος, είναι πως ήδη υπάρχει καλό κλίμα για τις τιμές στα συμβόλαια, τόσο στην ελαιοκράμβη, όσο και στον ηλίανθο.\nΟ κ. Στέλιος Μάρκου είναι παραγωγός ελαιοκράμβης από τον Λαγκαδά. Πέρσι, όπως είπε στον ΑγροΤύπο, καλλιέργησε 250 στρέμματα, αλλά φέτος τα αύξησε στα 400. Μέχρι τις αρχές Οκτωβρίου, μας εξηγεί ο κ. Μάρκου, επικρατούσε σε όλη την Κεντρική Μακεδονία φοβερή ανομβρία, με αποτέλεσμα να έχουν μείνει τότε, πολύ πίσω οι σπορές. Όμως μετέπειτα και συγκεκριμένα στο πρώτο δεκαήμερο του Οκτωβρίου έπεσαν καλές, ευεργετικές βροχοπτώσεις και τα στρέμματα που σπάρθηκαν, απογειώθηκαν. Ακόμα και σήμερα οι σπορές συνεχίζονται στην περιοχή, μας λέει ο ίδιος και πάνε και πολύ καλά, αφού ο καιρός άλλαξε άρδην. Σύμφωνα με τον κ. Μάρκου, το ενδιαφέρον για την καλλιέργεια στην Κεντρική Μακεδονία είναι αρκετά έντονο, με τους παραγωγούς να είναι ακόμα μετρημένοι, όμως να έχουν πολλά στρέμματα. Ένας από τους λόγους που υπάρχει ενδιαφέρον είναι οι υψηλές τιμές παραγωγού πέρσι, οι οποίες έφτασαν τα 45 λεπτά το κιλό. Ο κ. Μάρκου μας λέει επίσης ότι η ελαιοκράμβη αποτελεί καλή λύση και για αμειψισπορά στην περιοχή, ευνοώντας πολύ τα σιτηρά, που ακολουθούν. Σημειωτέον ότι πέρσι οι αποδόσεις στην περιοχή της Κεντρικής Μακεδονίας, κυμάνθηκαν μεταξύ 280 και 350 κιλών το στρέμμα, με την ανομβρία να τις επηρεάζει σε κάποιο βαθμό. Στα δε, αδύναμα χωράφια, ήταν ακόμα πιο κάτω, καταλήγει ο ίδιος, στα επίπεδα των 120 με 180 κιλά το στρέμμα, φέρνοντας σε οριακό σημείο τη βιωσιμότητα των εκμεταλλεύσεων.\nΜε πολύ καλές τιμές παραγωγού ολοκληρώνεται η σεζόν στα πορτοκάλια Βαλέντσια, ενώ έχει αρχίσει και υπάρχει κινητικότητα για τις Ναβαλίνες.\nΟ Πέτρος Μπλέτας, παραγωγός εσπεριδοειδών, μεταξύ άλλων και Ναβαλίνας, δήλωσε στον ΑγροΤύπο πως εντός ολίγων ημερών ετοιμάζονται αρκετοί παραγωγοί να αρχίσουν τις κοπές. Σύμφωνα με τον ίδιο, η παραγωγή είναι μειωμένη από τα στοιχεία που διαθέτει, τόσο στη Λακωνία, όσο και σε άλλες περιοχές (π.χ. Μεσολόγγι). Ο κ. Μπλέτας εκτιμά πως οι τιμές εκκίνησης θα είναι ικανοποιητικές και ίσως προσεγγίσουν τις περσινές, που ειδικά στο νομό Λακωνίας, ήταν αυτή την εποχή στα 38 λεπτά ανά κιλό. Οι αποδόσεις στις Ναβαλίνες μπορεί να κυμανθούν μεταξύ 8-11 τόνων το στρέμμα, όμως ο μέσος όρος στη Λακωνία, αφορά ως επί το πλείστον αποδόσεις στους 5-6 τόνους το στρέμμα. Η ποιότητα αναμένεται και φέτος καλή, όμως η παραγωγή θα είναι μειωμένη, όπως προ-είπαμε, λόγω των ζημιών από τους παγετούς, αλλά και μετέπειτα τους καύσωνες του καλοκαιριού. Σύμφωνα τέλος με τον ίδιο, αυτές τις ημέρες ολοκληρώνονται οι κοπές στα τελευταία πορτοκάλια Βαλέντσια, που αφορούν τη Λακωνία, με τις πράξεις να αφορούν τιμές στο 60λεπτο για τον παραγωγό, ίσως και παραπάνω.\nΜειωμένη παραγωγή αναμένεται και στη περιοχή της Αργολίδας. Όπως αναφέρει μιλώντας στον ΑγροΤύπο ο Θωμάς Φάκλαρης από τον Αγροτικό Συνεταιρισμό Σκαφιδακίου Αργολίδας, ανά περιοχή η κάμψη της παραγωγής σε σχέση με πέρσι, θα αγγίξει το 30-50%. Σύμφωνα με τον ίδιο οι κοπές θα αρχίσουν δειλά-δειλά σε δυο-τρεις ημέρες, με καλές ποιότητες, λόγω και των τελευταίων ευεργετικών βροχοπτώσεων που σημειώθηκαν στην περιοχή, μη προκαλώντας προβλήματα. Σε σχέση με τις τιμές, όπως αναφέρει ο κ. Φάκλαρης, υπάρχει η πεποίθηση πως θα είναι πολύ καλές για τον παραγωγό. Σημειωτέον πως οι πρώτες Ναβαλίνες της Αργολίδας προορίζονται για εξαγωγή, αφού πρώτα μπουν στο φούρνο.\nΣτην Άρτα η παραγωγή έχει οψιμίσει και οι πρώτες κοπές Ναβαλίνας δεν αναμένονται πριν τις αρχές Νοεμβρίου. Όπως δήλωσε στον ΑγροΤύπο ο πρόεδρος του Αγροτικού Συνεταιρισμού Άρτας, κ. Νίκος Γκίζας, φέτος θα υπάρξει σημαντική μείωση της παραγωγής, της τάξης του 40 με 50% από πέρσι, λόγω των αντίξοων καιρικών συνθηκών που επικράτησαν την άνοιξη. Ποιοτικά προβλήματα δεν υπάρχουν, μας εξηγεί ο ίδιος, ενώ για τις τιμές και το εμπόριο είναι πολύ νωρίς για να γίνουν εκτιμήσεις.\nΤέλος, στο νομό Αιτωλοακαρνανίας, τις επόμενες ημέρες αναμένεται να αρχίσουν οι πρώτες οι κοπές. Εδώ το ρεπορτάζ του ΑγροΤύπου αναφέρει πως εδώ και δυο ημέρες μεγάλος εξαγωγέας έκανε μια πρώτη κοπή για φούρνο, με το προϊόν όμως να προορίζεται για την εσωτερική αγορά. Όπως δήλωσε στον ΑγροΤύπο ο κ. Νίκος Μεσογίτης, παραγωγός-έμπορος από τα Καλύβια Αγρινίου που ο ίδιος έχει μια παραγωγή κάθε χρόνο 600-700 τόνους σε Ναβαλίνα, υπάρχει κάμψη στις αποδόσεις, όμως τη διαφορά από πέρσι φαίνεται πως θα καλύψουν τα νεαρά δέντρα, που γίνονται παραγωγικά. Όπως μας εξήγησε ο κ. Μεσογίτης, η ζήτηση είναι ήδη ζωηρή και αρκετοί εξαγωγείς βρίσκονται αυτές τις ημέρες στην περιοχή για να δουν κτήματα και να κάνουν τις πρώτες κουβεντες. Η ποιότητα στην περιοχή αναμένεται και πάλι εξαιρετική, ενώ φέτος το καλό είναι πως το ξεκίνημα θα γίνει χωρίς κάποιο περιορισμό στις διεθνείς αγορές, όπως έγινε πέρσι δηλαδή λόγω του κορονοϊού. Υπενθυμίζεται πως πέρσι, οι πρώτες τιμές για τις Ναβαλίνες στην περιοχή, ήταν στα 30 λεπτά το κιλό καθαρά στον παραγωγό, όμως εν συνεχεία πιέστηκαν και έπεσαν και κάτω από τα 15 λεπτά.\nΟι φορείς διακίνησης πυρηνοκάρπων ζητούν μέτρα στήριξης. Την Παρασκευή ραντεβού Διεπαγγελματικής με τον υφυπουργό παρά τω Πρωθυπουργό.\nΕπανέρχεται η Εθνική Διεπαγγελματική Οργάνωση Πυρηνοκάρπων στο αίτημά της προς το ΥπΑΑΤ και την κυβέρνηση για τη λήψη άμεσων μέτρων στήριξης των φορέων διακίνησης των πυρηνοκάρπων, λόγω της απώλειας παραγωγής. Το ρεπορτάζ του ΑγροΤύπου αναφέρει πως την Παρασκευή 22 Οκτωβρίου 2021 έχει προγραμματιστεί ραντεβού του προέδρου της Διεπαγγελματικής και της ΕΘΕΑΣ, Χρήστου Γιαννακάκη, όπου θα συζητηθεί το θέμα.\nΣτις 22 Σεπτεμβρίου η Εθνική Διεπαγγελματική Οργάνωση Πυρηνοκάρπων απέστειλε επιστολή (δείτε εδώ), με την οποία επανέρχεται μαζί με τους φορείς στο αίτημά τους, σχετικά με τη λήψη άμεσων μέτρων στήριξης των φορέων διακίνησης των πυρηνοκάρπων, υποβάλλοντας μάλιστα συνημμένα συμπληρωματικά στοιχεία για την απώλεια παραγωγής ροδάκινων και νεκταρινιών που υπήρξε λόγω των ανοιξιάτικων παγετών. Τα στοιχεία περιλαμβάνουν πίνακες ποσοστών ζημίας ανά κατηγορία προϊόντος (ροδάκινα επιτραπέζια, νεκταρίνια και συμπύρηνα) και ανά κοινότητα, που συντάχθηκαν από τους εκτιμητές γεωπόνους του ΕΛΓΑ και βάσει αυτών καταβλήθηκαν στις 10 Αυγούστου οι προκαταβολές αποζημιώσεων, όπως είχε προαναγγελθεί. Στους εν λόγω πίνακες, που αποκαλύπτει σήμερα ο ΑγροΤύπος κατ’ αποκλειστικότητα, προστέθηκαν εκ των υστέρων το μήνα Σεπτέμβριο στη ζώνη Β, τα συμπύρηνα των δημοτικών διαμερισμάτων Μελίκης, Αγκαθιάς και Κυψέλης. Από τους πίνακες εύκολα συνάγεται το συμπέρασμα ότι ο κύριος όγκος της πρωτογενούς παραγωγής στον τομέα του υποκταστήματος ΕΛΓΑ Βεροίας, στον οποίο υπάγονται οι ΠΕ Ημαθίας και Πέλλας, υπέστη ζημία μεγαλύτερη του 60%. Τα στοιχεία αυτά προώθησε με Αναφορά του στη Βουλή ο βουλευτής Πέλλας της ΝΔ Γιώργος Καρασμάνης.\nΤι λέει στην απάντησή του ο Σπήλιος Λιβανός, πόσα de minimis και επιστρεπτέες δόθηκαν\nΣτην Αναφορά Καρασμάνη απάντησε εγγράφως (δείτε εδώ), πριν από λίγες μέρες ο υπουργός Αγροτικής Ανάπτυξης και Τροφίμων, κ. Σπήλιος Λιβανός, τονίζοντας ότι, οι περιοχές της Πέλλας και της Ημαθίας έχουν στηριχθεί, όλο αυτό το διάστημα, μέσω κρατικών ενισχύσεων, στο πλαίσιο της έκτακτης προσωρινής στήριξης λόγω Covid-19, αλλά και μέσω ενισχύσεων de minimis. Συγκεκριμένα, λέει ο υπουργός, ο ΟΠΕΚΕΠΕ έχει προχωρήσει σε πληρωμές συνολικού ύψους άνω των 12,5 εκατ. ευρώ στην ευρύτερη περιοχή και ειδικότερα, ύψους 4 εκατ. ευρώ στην περιοχή της Ημαθίας και 8,7 εκατ. ευρώ στην περιοχή της Πέλλας. Επιπλέον, στις ίδιες περιοχές έχουν λάβει επιστρεπτέες προκαταβολές, 8.673 δικαιούχοι, συνολικού ύψους 18,5 εκατ. ευρώ, εκ των οποίων στην περιοχή της Ημαθίας 3.305 δικαιούχοι το ποσό των 7.875.413,8 εκατ. ευρώ και στην περιοχή της Πέλλας 5.368 δικαιούχοι το ποσό των 10.717.653 εκατ. ευρώ.\nΕξάλλου, συνεχίζει ο Σπήλιος Λιβανός, μετά από επικοινωνία που είχαμε με τον Πρόεδρο του Διοικητικού Συμβουλίου της Εθνικής Διεπαγγελματικής Οργάνωσης Πυρηνόκαρπων, κ. Χρήστο Γιαννακάκη, μας απεστάλη επιστολή, με την οποία μας ενημερώνει εγγράφως ότι, θα πραγματοποιηθεί συνάντηση μεταξύ της Διεπαγγελματικής και του Υφυπουργού παρά τω Πρωθυπουργό, κ. Τριαντόπουλο, προς τον οποίο απευθύνεται και η σχετική επιστολή, κατά την οποία θα συζητηθούν τα διαλαμβανόμενα σε αυτήν θέματα.\nΟι προβλέψεις του υπουργείου Γεωργίας των ΗΠΑ (USDA) για τις καλλιέργειες αυτές στην Κίνα. Ποια είδη κερδίζουν εκτάσεις.\nΗ παραγωγή καρυδιών (σε κέλυφος) της Κίνας θα ανέλθει σε 1,1 εκατ. τόνους το 2021-2022, αμετάβλητη από την εκτιμώμενη παραγωγή καρυδιού για τη σεζόν 2020-2021. Ο ανοιξιάτικος παγετός μπορεί να μειώσει την παραγωγή στο Xinjiang, τη μεγαλύτερη επαρχία παραγωγής καρυδιών κατά 20 % από πέρυσι, αλλά η αύξηση της παραγωγής σε άλλες μεγάλες ζώνες παραγωγής, συμπεριλαμβανομένου του Yunnan, του δεύτερου μεγαλύτερου παραγωγού καρυδιών, αναμένεται να αντισταθμίσει τις απώλειες καλλιεργειών στο Xinjiang. Η Κίνα είναι ο μεγαλύτερος παραγωγός καρυδιών στον κόσμο, με σχεδόν το 50% της παγκόσμιας παραγωγής. Η συνολική παραγωγή καρυδιών της Κίνας θα συνεχίσει να αυξάνει τα επόμενα χρόνια, καθώς μπαίνουν σε παραγωγική ηλικία περισσότερες καρυδιές, αλλά ο βαθμός εισόδου αυτών των καρυδιών στα εμπορικά κανάλια εξαρτάται από την τιμή. Η συνολική παραγωγή καρυδιών της Κίνας είναι άγνωστη, αλλά είναι σημαντικά υψηλότερη από την εμπορική παραγωγή. Πολλές καρυδιές φυτεύτηκαν σε πλαγιές, είναι μη δημοφιλείς ποικιλίες και είναι δύσκολο να διατηρηθούν ή να συγκομιστούν μηχανικά. Με χαμηλές τιμές, οι έμποροι καρυδιών πιστεύουν ότι οι αγρότες δεν θα μπορούν να καλύψουν το κόστος παραγωγής. Στο νότιο Xinjiang, ωστόσο, τα καρύδια φυτεύονται σε πεδιάδες και η παραγωγή είναι σε μεγάλο βαθμό μηχανοποιημένη. Σε συνδυασμό με τις βελτιωμένες υποδομές, η παραγωγή καρυδιών στο Xinjiang αυξήθηκε ραγδαία τα τελευταία χρόνια και η επαρχία θα γίνει ο σημαντικότερος κόμβος για την κινεζική βιομηχανία καρυδιών. Περισσότερες από 50 ποικιλίες καρυδιών καλλιεργούνται στην Κίνα. Ορισμένες ποικιλίες, όπως αυτές με λεπτό κέλυφος από το Xinjiang, είναι μεγάλου μεγέθους και έχουν υψηλή αναλογία πυρήνα/καρύδι. Παρ’ όλα αυτά, πολύ λίγες ποικιλίες ανταγωνίζονται εκείνες που προέρχονται από τις Ηνωμένες Πολιτείες και τη Χιλή, (όπως οι Chandler και Hartley), που είναι δημοφιλείς στους καταναλωτές για χαρακτηριστικά, όπως το ανοιχτόχρωμο χρώμα και η ήπια (δηλαδή, μη πικρή) γεύση τους.\nΗ παραγωγή αμυγδάλου της Κίνας προβλέπεται σε 42.000 τόνους τη σεζόν 2021-2022 (Αύγουστος-Ιούλιος), μειωμένη σχεδόν 7% σε σχέση με ένα χρόνο πριν, λόγω ζημιών από τον παγετό κατά την ανθοφορία της αμυγδαλιάς την άνοιξη. Η κομητεία Shache στο νότιο Xinjiang παράγει πάνω από το 95% των αμυγδάλων της χώρας. Σύμφωνα με πληροφορίες, μια ιδιωτική εταιρεία στην κεντρική επαρχία Henan έχει φυτέψει περίπου 500 στρέμματα με αμύγδαλα για πειραματικούς σκοπούς. Μένει να αποδειχθεί, αν αυτή η δοκιμαστική παραγωγή θα είναι επιτυχημένη.\nΜακαντάμια, φουντούκια, πεκάν\nΗ παραγωγή καρπών μακαντάμια της Κίνας προβλέπεται να φθάσει στους 32.000 τόνους την εμπορική περίοδο 2021-2022 (Σεπτέμβριος-Αύγουστος), με επιπλέον 9.600 τόνους παραγωγής μακαντάμια, σύμφωνα με τα στοιχεία του Διεθνούς Συμβουλίου Αποξηραμένων Φρούτων και Ξηρών Καρπών (INC). Η παραγωγή μακαντάμια αυξήθηκε ραγδαία τα τελευταία χρόνια με τις εκτάσεις που καλλιεργούνται να ανέρχονται πλέον σε 310.000 στρέμματα, σύμφωνα με πηγές της βιομηχανίας. Οι ξηροί καρποί μακαντάμια φυτεύονται κυρίως σε ορεινές περιοχές της επαρχίας Yunnan και πεδιάδες της επαρχίας Guangxi. Πηγές της βιομηχανίας αναφέρουν ότι η Κίνα σύντομα θα γίνει αυτάρκης σε μακαντάμια, αλλά και σημαντικός εξαγωγέας στο άμεσο μέλλον. Ωστόσο, σημειώνουν επίσης ότι οι Κινεζικές ποικιλίες μακαντάμια, που εισήχθησαν κυρίως από άλλες χώρες, υποφέρουν από χαμηλές αποδόσεις και μικτή ποιότητα.\nΣτα φουντούκια εμπορικής καλλιέργειας, τώρα, η παραγωγή στην Κίνα αυξήθηκε γρήγορα, φθάνοντας τους 35.000 τόνους (σε κέλυφος) τη σεζόν 2021-2022 (Σεπτέμβριος - Αύγουστος). Η Κίνα παράγει, επίσης, άγρια φουντούκια (μικρότερου μεγέθους) με σταθερές τις εκτάσεις. Την περίοδο 2021-2022, η παραγωγή άγριων φουντουκιών προβλέπεται να ανέλθει σε 33.000 τόνους, σύμφωνα με την έκθεση. Τα άγρια φουντούκια παράγονται κυρίως στην επαρχία Liaoning.\nΣύμφωνα με ακαδημαϊκή έκθεση, η παραγωγή πεκάν (με βάση το κέλυφος) προβλέπεται σε 4.000 τόνους την περίοδο 2021-2022 (Σεπτέμβριος-Αύγουστος), διπλάσια από εκείνη της περιόδου 2020-2021. Η παραγωγή πεκάν αναμένεται να συνεχίσει να αυξάνει, καθώς όλο και πιο πολλά δέντρα γίνονται παραγωγικά. Η έκθεση εκτιμά ότι οι εκτάσεις με πεκάν στην Κίνα, είναι πλέον 800.000 στρέμματα φέτος, αλλά είναι απίθανο να αυξηθεί, βάσει οδηγιών που εκδόθηκαν το Νοέμβριο του 2020 από το Συμβούλιο της Επικρατείας για την πρόληψη της επέκτασης καλλιεργειών εκτός σιτηρών.\nΠολλές οι αντιξοότητες για τους παραγωγούς: Παγετοί, καύσωνας, βροχοπτώσεις και απώλειες από... αγριογούρουνα.\nΟ κ. Ισαάκ Κυπάρογλου καλλιεργεί 30 στρέμματα με καρύδια παραγωγικής ηλικίας στην Κοζάνη, έχει ακόμα 20 επιπλέον που δεν είναι ακόμα παραγωγικά, ενώ φέτος θα φυτέψει επιπλέον 20 στρέμματα. Από ποικιλίες ο κ. Κυπάρογλου έχει Pedro, Chandler, Serr και Franquette. Τα προβλήματα από τους παγετούς φέτος, μας εξηγεί ο κ. Κυπάρογλου έφεραν μείωση της παραγωγής στους καρυδεώνες της Δυτικής Μακεδονίας. Έτσι, αν και μπήκαν φέτος στην παραγωγή περισσότερα δέντρα, δεν αυξήθηκε η εσοδεία του, μας λέει χαρακτηριστικά. Σε σχέση τώρα με τις τιμές και τη ζήτηση ο ίδιος δηλώνει ικανοποιημένος, καθώς το κόκκαλο (άσπαστο) πιάνει 3,5 με 4 ευρώ το κιλό στον παραγωγό, ενώ η πεταλούδα (σπασμένο μισό καρύδι) πιάνει 9 και 10 ευρώ το κιλό στον παραγωγό. Τέλος, το 1/4 του καρυδιού αποδίδει στον παραγωγό 7-8 ευρώ το κιλό.\nΟ κ. Ανδρέας Παπακωνσταντίνου από την εταιρεία Βιογεκάτ με έδρα στο νομό Φθιώτιδας δήλωσε στον ΑγροΤύπο ότι η διαδικασία της συγκομιδής στο καρύδι βαίνει αυτές τις ημέρες προς ολοκλήρωση σε όλες τις περιοχές της χώρας. Σύμφωνα με τον ίδιο, υπάρχουν θέματα ποιότητας σε περιπτώσεις που τα καρύδια έπεσαν στο έδαφος και μαζεύτηκαν από εκεί, αντί από το δέντρο, λόγω των έντονων βροχοπτώσεων, ενώ και η παραγωγή είναι σίγουρα μειωμένη λόγω των προβλημάτων που δημιούργησε πρώτα ο παγετός της άνοιξης και μετά οι καύσωνες. Σε κάποιες περιοχές της χώρας, υπάρχει καλύτερη ποιότητα. Τώρα, οι τιμές, σύμφωνα με τον κ. Παπακωνσταντίνου είναι στα 3,80 ευρώ το κιλό το κόκκαλο στην χονδρική για τον παραγωγό. Ο ίδιος εκτιμά πως η τιμή φέτος θα ανέβει κι άλλο, γύρω στα 4,20 με 4,30 ευρώ το κιλό, μόλις φύγει το εμπόριο ο μεγάλος όγκος του προϊόντος, ενώ αξίζει να σημειωθεί πως η Ουκρανία ακόμα βρίσκεται στην συλλογή, οπότε αν κάνει εξαγωγή, θα είναι πιο αργά και καθυστερημένη.\nΣτα υψηλά κόστη παραγωγής που επωμίζεται ο παραγωγός ήδη από την περασμένη άνοιξη στέκεται από την πλευρά του ο κ. Γιώργος Παπακώστας, παραγωγός καρυδιών Chandler από τον Άγιο Σώστη Σπερχειάδας και υπεύθυνος της επιχείρησης Sperchios Valley. Ο κ. Παπακώστας καλλιεργεί στην περιοχή αυτή 2.000 δέντρα Chandler κι όπως τονίζει στον ΑγροΤύπο: «γενικά η παραγωγή στη χώρα θα είναι στα ίδια επίπεδα με πέρσι, γιατί καθίστανται παραγωγικές ολοένα και περισσότερες εκτάσεις. Οι αποδόσεις όμως λόγω των προβλημάτων από τον παγετό την άνοιξη και τον καύσωνα, θα είναι μειωμένες. Πρόβλημα αντιμετώπισαν κυρίως όσοι παραγωγοί δεν είχαν τη δυνατότητα να ποτίσουν μέσα στο καλοκαίρι. Προσωπικά είχα τη δυνατότητα να ρίχνω σε κάθε ρίζα το καλοκαίρι κάθε 5-6 ημέρες 1 κυβικό νερό και βλέπω διαφορά στις αποδόσεις, αλλά και στην ποιότητα. Η συγκομιδή στην περιοχή μας ολοκληρώνεται για τους μικρούς παραγωγούς, αλλά όσοι έχουμε μεγαλύτερες εκτάσεις, θα συνεχίσουμε για 10 με 15 ημέρες. Τέλος, ήθελα να επισημάνω ότι τα κόστη έχουν αυξηθεί πολύ και εμείς πιεζόμαστε τόσο από τους λογαριασμούς ρεύματος, όσο και από τα μεταφορικά. Όμως, οι τιμές παραγωγού θα είναι σίγουρα αυξημένες κατά 20 με 30% σε σύγκριση με πέρσι».\nΟ κ. Λευτέρης Πούλιος μαζί με τον αδερφό του καλλιεργούν στην Κάτω Μηλιά Πιερίας 40 στρέμματα περίπου με καρυδιές Chandler, εκ των οποίων τα 10 μόνο παραγωγικά. Σύμφωνα με τον κ. Πούλιο, φέτος η χρονιά δεν είναι καλή γενικά, αφού λόγω του καύσωνα παρατηρούνται μαυρίσματα στον καρπό σε μερικές περιπτώσεις. Παράλληλα, όπως μας εξηγεί ο ίδιος, οι πολλές βροχοπτώσεις έριξαν από μόνες τους τον καρπό στο έδαφος, δημιουργώντας πρόσθετα προβλήματα, αφού μετά απαιτειται καθαρισμός κ.λπ. «Κάθε χρόνο τινάζουμε τα δέντρα με δονητικά για να πέσει ο καρπός. Φέτος αυτό δεν έγινε λόγω των βροχών. Εκτός αυτού και επειδή οι καρποί έπεσαν στο έδαφος έγιναν στόχος αγριορούρουνων, με αποτέλεσμα να έχουμε πρόσθετες απώλειες», υπογράμμισε. Το καλό, προσθέτει ο κ. Πούλιος, είναι πως υπάρχει έντονη ζήτηση και καλές τιμές. Το άσπαστο πωλείται στην χονδρική προς 3,5 έως 4 ευρώ το κιλό και απευθείας από εμάς στη λιανική και 5 ευρώ το κιλό. Για την ψίχα πεταλούδα ο κ. Πούλιος έπιασε φέτος και 12 ευρώ το κιλό.\nΑν δεν μπούμε στις συνδεδεμένες, τότε σίγουρα πολύς κόσμος θα εγκαταλείψει, λένε πολλοί παραγωγοί.\nΣε κρίσιμο σταυροδρόμι εισέρχεται η καλλιέργεια της βιομηχανικής ντομάτας, λίγο πριν την εφαρμογή της νέας ΚΑΠ και δεδομένου ότι τα κόστη παραγωγής αυξάνουν ραγδαία.\nΌπως δήλωσε στον ΑγροΤύπο ο πρόεδρος του Συνεταιρισμού Τοματοπαραγωγών ΘΕΣΤΟ, κ. Χρήστος Σουλιώτης: «τη φετινή χρονιά οι αποδόσεις ήταν μέτριες και μόνο στις όψιμες καλλιέργειες ήταν λίγο καλύτερα τα πράγματα. Οι καύσωνες μας δημιούργησαν πολλά προβλήματα. Οι μέσες αποδόσεις άγγιξαν τους 8,5 τόνους το στρέμμα και η συγκομιδή ολοκληρώθηκε στις 25 Σεπτεμβρίου. Η νέα διοίκηση του Συνεταιρισμού μας, που θα προκύψει από εκλογές που θα γίνουν το επόμενο διάστημα θα έχει να διαχειριστεί δυο πολύ δύσκολα ζητήματα. Πρώτον, τις διαπραγματεύσεις με το ΥπΑΑΤ για τη συνδεδεμένη ενίσχυση και το αν η βιομηχανική ντομάτα θα παραμείνει στο καθεστώς ενίσχυσης και δεύτερον, τις διαπραγματεύσεις με τις μεταποιητικές για τις τιμές και την απορρόφηση του προϊόντος τη νέα σεζόν. Η συνδεδεμένη ενίσχυση ήταν τη χρονιά που πέρασε 60 ευρώ το στρέμμα. Κάθε χρόνο αλλάζει, ανάλογα τα στρέμματα που μπαίνουν. Αν δεν υπάρξει συνδεδεμένη στο προϊόν με τη νέα ΚΑΠ, τότε πολλοί παραγωγοί θα εγκαταλείψουν. Αντικίνητρο είναι το ήδη υψηλό κόστος παραγωγής που μέχρι πρότινος έφθανε τα 500 ευρώ το στρέμμα και τώρα έχει φθάσει στα 600 ευρώ το στρέμμα λόγω των ανατιμήσεων σε λιπάσματα κ.λπ. Το κόστος ενέργειας είναι απαγορευτικό. Αν δεν αλλάξει η κατάσταση, υπάρχει κίνδυνος για την καλλιέργεια». Σημειώνεται ότι οι παραγωγοί του ΘΕΣΤΟ καλλιέργησαν το 2021 περίπου 17.500 στρέμματα.\nΚαλύτερα πήγε η καλλιέργεια στο νομό Ηλείας\nΑρκετά καλά εξελίχτηκε η καλλιέργεια της βιομηχανικής ντομάτας στο νομό Ηλείας. Όπως δήλωσε στον ΑγροΤύπο ο πρόεδρος της Ομάδας Παραγωγών Αμαλιάδας, κ. Χρήστος Βαλλιανάτος, οι αποδόσεις κυμάνθηκαν γύρω στους 10 τόνους το στρέμμα, η χρονιά ήταν σε γενικές γραμμές καλή, αν και οι καύσωνες του καλοκαιριού δημιούργησαν κάποια προβλήματα. Σύμφωνα με τον κ. Βαλιανάτο η ομάδα παραγωγών είχε συμβάσεις με τη μεταποίηση για απορρόφηση 39.000 τόνων, οι οποίες και τηρήθηκαν απόλυτα, παρά τα προβλήματα από τον καιρό. Σε σχέση τέλος με τα όσα ακούγονται περί κατάργησης της συνδεδεμένης στο προϊόν με τη νέα ΚΑΠ, ο κ. Βαλλιανάτος χαρακτηρίζει καταστροφική μια τέτοια εξέλιξη.\nΝέο όχι, το τρίτο, από ΥπΑΑΤ σε μια ενίσχυση των παραγωγών. Ποιοι εναλλακτικοί τρόποι εξετάζονται.\n«Η ανοιχτή τιμή είναι σε βάρος του παραγωγού και είναι πολύ χαμηλή. Αν λοιπόν έρθει το Υπουργείο αυτήν τη στιγμή και πει ότι εμείς θα σας δώσουμε τόσα χρήματα, θα πάει παρακάτω αυτή η τιμή και το ξέρετε και εσείς, διότι ο έμπορος θα πει: Θα τα πάρετε από το Υπουργείο, θα σας τα δώσει το κράτος και το Υπουργείο. Δεν θα επιτρέψουμε, λοιπόν, να αφήσουμε τους παραγωγούς να πιεστούν ακόμα περισσότερο κάνοντας μια τέτοια πολιτική, έτσι όπως προσπαθείτε εσείς να μας ωθήσετε», τόνισε ο υφυπουργός Αγροτικής Ανάπτυξης και Τροφίμων Γιώργος Στύλιος στη βουλή, απαντώντας σε σχετική ερώτηση του βουλευτή Ηλείας του ΚΙΝΑΛ, Μιχάλη Κατρίνη.\n«Σε σχέση με τα μέτρα περιορισμού, της ενίσχυσης μετά από έγκριση από την Ευρώπη -τα μέτρα λόγω της πανδημίας- θυμίζω και σε εσάς, και το ξέρουν και όλοι όσοι ζουν σ’ αυτή τη χώρα, ότι από την περασμένη άνοιξη, οι εξαγωγές μας διεξάγονται κανονικά και όχι μόνο στη σταφίδα, αλλά σε όλα τα προϊόντα τα οποία έχουμε στη χώρα. Άρα, το επιχείρημα της μη διάθεσης λόγω διοικητικών μέτρων περιορισμού της κίνησης καταλαβαίνετε ότι έχουμε μια αδυναμία να το τεκμηριώσουμε», πρόσθεσε ο Γιώργος Στύλιος.\n«Θέλω πάντως να γνωρίζετε και εσείς, κύριε Κατρίνη, πως η Κυβέρνηση το έχει δηλώσει και μέσω του Υπουργού και από εμένα ότι πάντοτε βρίσκεται δίπλα στον Έλληνα παραγωγό και θα προσπαθεί να εξαντλήσει όλα τα νόμιμα μέσα, όλα τα επιτρεπτά μέσα, ό,τι προβλέπεται από τον ΕΛΓΑ εάν υπήρχαν καταστροφές ή από άλλο κανονιστικό πλαίσιο και να στηρίζει τους παραγωγούς. Σε κάθε περίπτωση για τα προγράμματα που αναφερθήκατε με τα υπόλοιπα Υπουργεία είμαστε σε επικοινωνία μαζί τους. Ξέρετε ότι δεν είναι τόσο απλό. Προσπαθούμε να στηρίξουμε όντως τους παραγωγούς δίνοντας διέξοδο μέσα από προγράμματα από το Υπουργείο Παιδείας, το Υπουργείο Εθνικής Άμυνας, το Υπουργείο Υγείας και το Υπουργείο Εργασίας και τα υπόλοιπα Υπουργεία», κατέληξε ο υφυπουργός.\nΠΡΟΕΔΡΕΥΩΝ (Οδυσσέας Κωνσταντινόπουλος): Συνεχίζουμε με την έκτη με αριθμό 61/11-10-2021 επίκαιρη ερώτηση δεύτερου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Αγροτικής Ανάπτυξης και Τροφίμων, με θέμα: «Λήψη άμεσων μέτρων στήριξης για τους σταφιδοπαραγωγούς». Κύριε συνάδελφε, έχετε τον λόγο.\nΚύριε Υπουργέ, όπως γνωρίζετε πολύ καλά, σε απόγνωση βρίσκονται εδώ και αρκετούς μήνες χιλιάδες σταφιδοπαραγωγοί στην Ηλεία, αλλά και στην Αχαΐα, στη Μεσσηνία, στην Κορινθία, στη Ζάκυνθο και σε άλλες περιοχές της χώρας, γιατί, ενώ έχουν ολοκληρώσει τη συγκομιδή, δεν μπορούν να προωθήσουν το προϊόν τους, οι δε τιμές της αγοράς που τους προσφέρονται από τους εμπόρους είναι 50% χαμηλότερες από πέρυσι. Μάλιστα, πριν από λίγες μέρες έφτασαν οι τιμές στα 50 λεπτά, όταν η περσινή τιμή ήταν κοντά στο 1,60 ευρώ. Καταλαβαίνετε ότι με αυτές τις τιμές δεν καλύπτεται ούτε το κόστος παραγωγής και οι παραγωγοί οδηγούνται νομοτελειακά στην καταστροφή.\nΟι συνεταιριστικές οργανώσεις ισχυρίζονται ότι λόγω των συνεπειών της πανδημίας δεν μπορούν να προωθήσουν τα προϊόντα τους και έχουν συσσωρεύσει πολύ μεγάλα αποθέματα από την περασμένη χρονιά, άρα, αδυνατούν να απορροφήσουν νέες ποσότητες, ενώ το Υπουργείο Αγροτικής Ανάπτυξης –εσείς- σε απάντηση γραπτών ερωτήσεων συναδέλφων και από τη Νέα Δημοκρατία και από τον ΣΥΡΙΖΑ και από όλες τις πτέρυγες της Βουλής δηλώνετε ότι δεν μπορείτε να εφαρμόσετε υποβοηθητικά προγράμματα στήριξης για την απώλεια εισοδήματος, όπως είναι η απόσταξη κρίσης και ο «πράσινος τρύγος» που έγινε στον αμπελουργικό τομέα, ενώ αποκλείεται και το ενδεχόμενο απόσυρσης αποθεμάτων σταφίδας.\nΤην ίδια στιγμή λοιπόν που παραμένει απούλητο το προϊόν ή πωλείται σε πάρα πολύ χαμηλή τιμή, στο 1/3 σχεδόν σήμερα που μιλάμε της περσινής τιμής, οι αγρότες είναι αντιμέτωποι με τη σκληρή πραγματικότητα ανατιμήσεων στα αγροεφόδια, αύξησης του κόστους ενέργειας, αύξηση του πετρελαίου κίνησης, στο οποίο μάλιστα εμείς προτείναμε να δοθεί και επίδομα μαζί με τα υπόλοιπα στον ενεργειακό τομέα και περιμένουμε ακόμα την απάντηση και είναι ορατός ο κίνδυνος για χιλιάδες παραγωγούς ενός προϊόντος και με μεγάλη ιστορική παράδοση αλλά κυρίως με υψηλή διατροφική αξία να υποστούν πραγματική οικονομική καταστροφή φέτος και να εγκαταλείψουν τις καλλιέργειές τους. Μένουν αβοήθητοι σε ένα θέμα το οποίο είναι υπαρκτό από τον Απρίλιο. Τουλάχιστον έξι μήνες το γνωρίζει η ηγεσία του Υπουργείου Αγροτικής Ανάπτυξης.\nΣας ερωτώ, λοιπόν: Πρώτον, θα ζητήσετε από την Ευρωπαϊκή Ένωση να εγκρίνει αποζημίωση για τους σταφιδοπαραγωγούς, όπως έχει γίνει σε άλλα προϊόντα λόγω της πανδημίας και λόγω της μεγάλης πτώσης της τιμής πώλησης του προϊόντος; Είναι απλό και ευθύ ερώτημα.\nΚαι δεύτερον, επειδή στη δική σας γραπτή απάντηση λέγατε ότι εξετάζετε το ενδεχόμενο να απορροφήσετε ποσότητες σε συνεργασία με άλλα Υπουργεία, θα απορροφήσετε λοιπόν ποσότητες αποθεμάτων σταφίδας σε συνεργασία με άλλα Υπουργεία, όπως είναι το Υπουργείο Προστασίας του Πολίτη, το Υπουργείο Παιδείας, το Υπουργείο Εθνικής Άμυνας, ώστε να διατεθούν σε δημόσιες δομές και να στηρίξετε ένα προϊόν το οποίο –επαναλαμβάνω- συνδέεται με την ιστορία της χώρας, αλλά νομίζω ότι κι εσείς συμφωνείτε ότι είναι ορόσημο η τωρινή συγκυρία για την επιβίωση σχεδόν είκοσι χιλιάδων παραγωγών της χώρας;\nΚύριε συνάδελφε, το συγκεκριμένο θέμα έχει συζητηθεί στη Βουλή ξανά. Πιο συγκεκριμένα, ο Υπουργός κ. Σπήλιος Λιβανός έχει έρθει εδώ στη Βουλή και έχει απαντήσει δύο φορές για το συγκεκριμένο ζήτημα. Και όπως κι εσείς αναφέρατε στην τοποθέτησή σας έχουν γίνει ερωτήσεις κοινοβουλευτικού ελέγχου και έχουν απαντηθεί και οι ερωτήσεις από το Υπουργείο μας.\nΚαι για εμάς και για εσάς και για κάθε Έλληνα, η σταφίδα αποτελεί ένα εμβληματικό προϊόν, ένα προϊόν εξαγώγιμο, ένα προϊόν το οποίο έχει και μεγάλη ιστορία αλλά έχει και μεγάλη διατροφική αξία. Είναι ένα προϊόν το οποίο διαπρέπει στις αγορές του εξωτερικού.\nΣτο σκεπτικό σας αναφέρετε ότι υπάρχουν συνεταιριστικές οργανώσεις οι οποίες δεν παίρνουν το προϊόν. Θα ήθελα να μου δώσετε περισσότερες διευκρινίσεις στη δευτερολογία σας για να καταλάβω κι εγώ και να καταλάβουν και όσοι μας παρακολουθούν τι ακριβώς εννοείτε.\nΕπιπλέον, γνωρίζετε ότι το Υπουργείο δεν παρεμβαίνει στη διαμόρφωση των τιμών και δεν δικαιούται να παρέμβει στη διαμόρφωση των τιμών σε σχέση με την ενίσχυση.\nΘα πρέπει να αποδεικνύεται ότι υπάρχει πρόβλημα για να πάμε σε ενίσχυση. Επικαλείστε ότι είναι χαμηλή η τιμή στην οποία αγοράζουν οι έμποροι και οι οργανώσεις από τον παραγωγό. Και τα δικά μας στοιχεία λένε ότι οι τιμές είναι ανοιχτές, αυτό εισπράττουμε στο Υπουργείο, κάτι το οποίο δεν μας κάνει να το εγκρίνουμε ούτε βέβαια και να θέλουμε να το αποδεχθούμε και προσπαθούμε να το διορθώσουμε και να το αλλάξουμε. Θα σας πω γι’ αυτό στη δευτερολογία μου.\nΣε σχέση λοιπόν με τα μέτρα περιορισμού της ενίσχυσης μετά από έγκριση από την Ευρώπη -τα μέτρα λόγω της πανδημίας- θυμίζω και σε εσάς, και το ξέρουν και όλοι όσοι ζουν σ’ αυτή τη χώρα, ότι από την περασμένη άνοιξη οι εξαγωγές μας διεξάγονται κανονικά και όχι μόνο στη σταφίδα, αλλά σε όλα τα προϊόντα τα οποία έχουμε στη χώρα. Άρα, το επιχείρημα της μη διάθεσης λόγω διοικητικών μέτρων περιορισμού της κίνησης καταλαβαίνετε ότι έχουμε μια αδυναμία να το τεκμηριώσουμε.\nΘέλω πάντως να γνωρίζετε και εσείς, κύριε Κατρίνη, πως η Κυβέρνηση το έχει δηλώσει και μέσω του Υπουργού και από εμένα ότι πάντοτε βρίσκεται δίπλα στον Έλληνα παραγωγό και θα προσπαθεί να εξαντλήσει όλα τα νόμιμα μέσα, όλα τα επιτρεπτά μέσα, ό,τι προβλέπεται από τον ΕΛΓΑ εάν υπήρχαν καταστροφές ή από άλλο κανονιστικό πλαίσιο και να στηρίζει τους παραγωγούς.\nΕυχαριστώ, θα επανέλθω.\nΟρίστε, κύριε Κατρίνη, έχετε τον λόγο.\nΜΙΧΑΗΛ ΚΑΤΡΙΝΗΣ: Κύριε Υπουργέ, λυπάμαι που θα το πω, αλλά δεν είναι απάντηση σε συγκεκριμένα ερωτήματα να λέτε ότι έχει έρθει ο Υπουργός εδώ και έχει απαντήσει δύο φορές σε συγκεκριμένες ερωτήσεις ανάλογες, γιατί το πρόβλημα όπως, ξέρετε καλά, δεν έχει λυθεί μέχρι σήμερα που μιλάμε.\nΒεβαίως, από την απάντηση σας καταλαβαίνω ότι μάλλον η Κυβέρνηση εκτιμά ότι δεν υπάρχει και τόσο σοβαρό πρόβλημα με τους παραγωγούς σταφίδας, αφού όπως είπατε χαρακτηριστικά η τιμή είναι ανοιχτή. Άρα, η Κυβέρνηση έχει την εκτίμηση ότι δεν έχει πέσει τόσο χαμηλά η τιμή πώλησης σταφίδας, όπως όλοι οι παραγωγοί σε όλους τους νομούς που σας ανέφερα και στην Ηλεία, αλλά και σε όλους τους άλλους νομούς ισχυρίζονται μέχρι σήμερα ότι μιλάμε από το 1,60 έχει φτάσει να πωλείται και 0,50 λεπτά, δηλαδή το ένα τρίτο της περσινής τιμής.\nΗ απάντηση της Κυβέρνησης είναι ότι οι τιμές είναι ανοιχτές και δεν έχουμε εκτίμηση ότι έχει πέσει η τιμή. Να το ακούσουν οι σταφιδοπαραγωγοί σε όλη τη χώρα για να δούμε κατά πόσον το Υπουργείο έχει εικόνα της κατάστασης ή θέλει να την παρουσιάζει τόσο ωραία και να την εξωραΐζει για να αποφεύγει τις ευθύνες.\nΔεύτερον, λέτε ότι δεν μπορούμε να συσχετίσουμε την πτώση της τιμής ή την αδυναμία προώθησης του προϊόντος με την πανδημία, γιατί οι εξαγωγές διεξάγονται κανονικά. Πολύ ωραία. Εσείς στην απάντησή σας τη γραπτή λέτε ότι υπάρχουν αποθέματα -αυτό είναι έγγραφη απάντηση με υπογραφή του κ. Λιβανού- εξαιτίας της πανδημίας. Μα, το πρόβλημα για αυτό δημιουργείται, γιατί εξαιτίας της πανδημίας υπήρχαν αποθέματα, υπήρχε αδυναμία προώθησης του προϊόντος. Υπάρχει χαρακτηριστικό παράδειγμα της Παναιγιαλείου Ένωσης που μιλάει τουλάχιστον για έξι με οκτώ χιλιάδες τόνους αποθεμάτων σήμερα και αδυναμίας απορρόφησης περαιτέρω προϊόντων. Και εσείς ο ίδιος -όχι εσείς προσωπικά- το Υπουργείο λέει ότι «εξετάζουμε το ενδεχόμενο να απορροφήσουμε κάποιες ποσότητες για να μπορέσουμε έμμεσα να στηρίξουμε».\nΕγώ δεν ζήτησα να διαμορφώσετε τις τιμές, να παρέμβετε στην αγορά. Μπορείτε, όμως, είτε με ένα αίτημα ότι λόγω της μεγάλης πτώσης τιμής που οφείλεται στα αποθέματα, που τα αποθέματα οφείλονται στην πανδημία, να υπάρχει μία αποζημίωση του προϊόντος είτε μία διάθεση του προϊόντος σε δημόσιες δομές.\nΟι παραγωγοί ξέρετε, κύριε Υπουργέ, πέρα από το συγκεκριμένο θέμα οι αγρότες μας δεν έχουν πάρει καμία αναστολή φορολογικών, τραπεζικών, ασφαλιστικών υποχρεώσεων. Έχουν πάρα πολλά προβλήματα. Έχουν αυξημένο κόστος στα εφόδια και τις καλλιέργειες τους. Έχουν αυξημένο κόστος στην ενέργεια τους και στο πετρέλαιο κίνησης.\nΔεν μπορείτε αυτήν τη στιγμή να τους συμπεριφέρεστε σαν να μην συμβαίνει τίποτα και να έρχεστε και να λέτε ότι εμείς εκτιμούμε ότι δεν υπάρχει πρόβλημα. Οι διαμαρτυρίες έρχονται. Τα προβλήματα πολλαπλασιάζονται. Το προϊόν μπορεί εσείς να αναγνωρίζετε ότι έχει μεγάλη αξία και ιστορική παράδοση, αλλά με την ολιγωρία σας και με τις μη συγκεκριμένες απαντήσεις, γιατί δεν έχετε απαντήσεις εδώ και έξι μήνες, οδηγείτε έναν ολόκληρο παραγωγικό κλάδο στην περιθωριοποίηση. Και αυτό ξέρετε, η αδράνεια της Κυβέρνησης, ερμηνεύεται ποικιλοτρόπως από τους παραγωγούς, γιατί η πολιτεία πρέπει να παρεμβαίνει υπέρ του συμφέροντος των πολιτών και όχι υπέρ των συμφερόντων των μεταποιητών ή και των εμπόρων, κύριε Υπουργέ και ο νοών νοείτω. Ευχαριστώ.\nΠΡΟΕΔΡΕΥΩΝ (Οδυσσέας Κωνσταντινόπουλος): Παρακαλώ, κύριε Υπουργέ, έχετε τον λόγο.\nΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων): Θα μου επιτρέψετε σε σχέση με την δική μου τοποθέτηση να εκφράζομαι εγώ και να μην παίρνετε το δικό μου τον λόγο και να λέτε: «είπατε το τάδε, είπατε το άλλο».\nΣας λέω, λοιπόν, το εξής ανοιχτά και καθαρά και ξεκάθαρα και σε εσάς και στους παραγωγούς, αλλά και σε όλους τους Έλληνες πολίτες ότι δεν διαμορφώνουμε τις τιμές.\nΟι τιμές διαμορφώνονται από την αγορά. Σας λέω ότι διεξάγονται κανονικά οι εξαγωγές στη χώρα. Σας λέω ότι ζούμε μαζί με τους αγρότες. Είμαστε εδώ μαζί με τους παραγωγούς. Ξέρουμε και εσείς και εγώ τι σημαίνει ανοιχτές τιμές, που σημαίνει μικρές τιμές για τον παραγωγό και είναι κάτι το οποίο το έχουμε αντιληφθεί και εργαζόμαστε να το διαχειριστούμε και να το αντιμετωπίσουμε. Άρα, λοιπόν, μην βάζετε λόγια σε μένα ότι δεν είναι χαμηλές οι τιμές. Είναι λάθος το μήνυμα να προσπαθείτε να χτίσετε την Αντιπολίτευση πάνω σε αυτήν την ρητορική.\nΘέλω, όμως, να σας δώσω ορισμένα στοιχεία για να τα ακούσετε και εσείς. Οι παραγωγοί σταφίδας έχουν λάβει ήδη ενίσχυση μέσω των επιστρεπτέων προκαταβολών συνολικού ύψους άνω των 2,5 εκατομμυρίων ευρώ. Πιο συγκεκριμένα στην περιοχή της Ηλείας το ποσό αυτό αφορά εκατόν ενενήντα δύο παραγωγούς και ανέρχεται σε 300.000 ευρώ.\nΕπίσης, μέσω της συνδεδεμένης ενίσχυσης στον τομέα της καλλιέργειας της κορινθιακής σταφίδας έχει καταβληθεί σε πέντε χιλιάδες τετρακόσιους περίπου παραγωγούς το ποσό των 3.960.000 ευρώ, γιατί είπατε κάτι για είκοσι χιλιάδες παραγωγούς. Αυτά είναι στοιχεία που δεν αμφισβητούνται.\nΚαι η συγκεκριμένη συνεταιριστική οργάνωση, την οποία επικαλεστήκατε έχει λάβει μέσω των επιστρεπτέων προκαταβολών και των ενισχύσεων, που ήταν για τα διοικητικά μέτρα περιορισμού των μετακινήσεων, στήριξη ύψους 820.000 χιλιάδων ευρώ.\nΌπως, λοιπόν είπα και στην πρωτολογία μου και στην αρχή της δευτερολογίας μου γνωρίζουμε ότι η ανοιχτή τιμή είναι σε βάρος του παραγωγού και είναι πολύ χαμηλή. Αν λοιπόν έρθει το Υπουργείο αυτήν τη στιγμή και πει ότι εμείς θα σας δώσουμε τόσα χρήματα, θα πάει παρακάτω αυτή η τιμή και το ξέρετε και εσείς, διότι ο έμπορος θα πει: Θα τα πάρετε από το Υπουργείο, θα σας τα δώσει το κράτος και το Υπουργείο. Δεν θα επιτρέψουμε, λοιπόν, να αφήσουμε τους παραγωγούς να πιεστούν ακόμα περισσότερο κάνοντας μια τέτοια πολιτική, έτσι όπως προσπαθείτε εσείς να μας ωθήσετε.\nΟλοκληρώνω, κύριε Πρόεδρε σε ένα λεπτό.\nΣας θυμίζω ότι από 1/11/ 2021 σε δέκα μέρες περίπου πολλές από αυτές τις πρακτικές θα ανήκουν στο παρελθόν, μιλώ για τις ανοιχτές τιμές. Και γιατί θα ανήκουν στο παρελθόν; Διότι με το νόμο που ψήφισε η Κυβέρνησή μας -και ψηφίσατε και εσείς, η παράταξή σας- τον ν.4792/2021 οι παραγωγοί θα πληρώνονται εντός τριάντα ημερών για τα ευάλωτα και ευαλλοίωτα προϊόντα και για τα υπόλοιπα προϊόντα εντός εξήντα ημερών. Σας το ξαναλέω πάλι για τα ευαλλοίωτα προϊόντα εντός τριάντα ημερών και για τα υπόλοιπα εντός εξήντα ημερών. Από πότε ξεκινά η εφαρμογή της συγκεκριμένης διάταξης; Από 1/11/2021. Και αυτό είναι κάτι το οποίο αυτή η Κυβέρνηση εδώ για πρώτη φορά θα το εφαρμόσει, διότι νόμοι μπορεί να έχουν ψηφιστεί και στο παρελθόν το ζήτημα είναι ποιος έχει την πολιτική αντίληψη και το σθένος να εφαρμόζει τους νόμους.\nΣε κάθε περίπτωση για τα προγράμματα που αναφερθήκατε με τα υπόλοιπα Υπουργεία είμαστε σε επικοινωνία μαζί τους. Ξέρετε ότι δεν είναι τόσο απλό. Προσπαθούμε να στηρίξουμε όντως τους παραγωγούς δίνοντας διέξοδο μέσα από προγράμματα από το Υπουργείο Παιδείας, το Υπουργείο Εθνικής Άμυνας, το Υπουργείο Υγείας και το Υπουργείο Εργασίας και τα υπόλοιπα Υπουργεία.\nΚαθοριστικές οι ζημιές από τον παγετό της άνοιξης, αλλά και από τις τελευταίες βροχοπτώσεις. Οι παραγωγοί ελπίζουν πλέον για αποζημίωση στον ΕΛΓΑ.\nΕξαιρετικά δύσκολη φαίνεται πως διαμορφώνεται η χρονιά για το επιτραπέζιο σταφύλι ποικιλίας Crimson στο νομό Λάρισας, καθώς οι αναποδιές ήταν συνεχείς φέτος για τους παραγωγούς. Σημειωτέον ότι στην περιοχή έχει συσταθεί και λειτουργεί η ομάδα παραγωγών του Αγροτικού Συνεταιρισμού Επιτραπέζιου Σταφυλιού με έδρα στην Χάλκη.\nΌπως δήλωσε μιλώντας στον ΑγροΤύπο ο κ. Χρήστος Σιδερόπουλος, που μαζί με το γιο του καλλιεργούν σταφύλι Crimson εδώ και μερικά χρόνια: «η φετινή χρονιά είναι εξαιρετικά δύσκολη για τους παραγωγούς όλης της ομάδας, καθώς από τους παγετούς του περασμένου Μαρτίου επηρεάστηκαν τα μάτια, ενώ υπήρξαν και καψίματα. Αυτό είχε ως αποτέλεσμα να οψιμίσει η παραγωγή, να μην μαζευτούν στα τέλη του Σεπτεμβρίου-αρχές Οκτωβρίου και στη συνέχεια να τα βρουν και οι τελευταίες βροχοπτώσεις αμάζευτα στη μεγάλη τους πλειοψηφία. Ελάχιστα σταφύλια έχουν μαζευτεί, μέχρι την περασμένη Τετάρτη. Μετά έπιασαν οι βροχές που ήταν και έντονες και το προϊόν έχει σαφώς υποβαθμιστεί. Τα Crimson είναι κυρίως εξαγώγιμα και πρέπει να είναι άριστα ποιοτικά. Δεν πρέπει να έχουν πάνω στον καρπό στίγματα, αλλά επίσης ο καρπός πρέπει να είναι ώριμος και με το κατάλληλο χρώμα». Σύμφωνα τέλος με τον Χρήστο Σιδερόπουλο, τα περισσότερα σταφύλια δεν θα μαζευτούν καν κι ενώ οι τιμές παραγωγού κυμαίνονται μεταξύ 0,85 - 1,05 ευρώ το κιλό.\nΑλλά και στην Πιερία, καθόλου καλά δεν είναι τα πράγματα. Ο κ. Διονύσης Φόλιος είναι παραγωγός σταφυλιών Crimson στην Καρίτσα Πιερίας και πρόεδρος του τοπικού Αγροτικού Συνεταιρισμού. Όπως δήλωσε μιλώντας στον ΑγροΤύπο, η χρονιά είναι πολύ δύσκολη φέτος για τους παραγωγούς, λόγω των ζημιών στα σταφύλια από τις πολλές, τελευταίες βροχοπτώσεις. Όπως μας εξήγησε, ευτυχώς που ορισμένα είναι σκεπασμένα και έχουν μια, κάποια προφύλαξη, γιατί τα περισσότερα έχουν υποστεί σοβαρές ζημιές και οι αγρότες δεν θα έχουν εισόδημα. Τέλος, όπως μας λέει ο κ. Φόλιος, οι τιμές στην περιοχή για το συγκεκριμένο είδος παίζουν στα 90 λεπτά με 1 ευρώ το κιλό. Πέραν των δυο αυτών περιοχών φυτείες με Crimson υπάρχουν και στην Κρύα Βρύση, κατέληξε ο κ. Φόλιος, μιλώντας στον ΑγροΤύπο.\nΚατατέθηκε στην επιτροπή Παραγωγής και Εμπορίου της Βουλής το νομοσχέδιο για την αναμόρφωση του ρυθμιστικού πλαισίου οργάνωσης και λειτουργίας του υπαίθριου εμπορίου και των λαϊκών αγορών.\nΤο νομοσχέδιο δεν παραδίδει τις λαϊκές αγορές στα οργανωμένα μεγάλα συμφέροντα. Διατηρεί αναλλοίωτο το λαϊκό χαρακτήρα των λαϊκών αγορών και των μικρών ελευθέρων επαγγελματιών. Το νομοσχέδιο δεν στρέφεται κατά των παραγωγών, δήλωσε στη Βουλή ο υπουργός κ. Γεωργιάδης.\nΌπως δήλωσε στον ΑγροΤύπο ο πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών, Παντελής Μόσχος, κάθε χρόνο θα γίνεται προκήρυξη και οι παραγωγοί είναι υποχρεωμένοι να βγάζουν άδεια. Ουσιαστικά διώχνουν τους παραγωγούς από τις λαϊκές. Αντίθετα οι έμποροι διατηρούν την άδεια κάθε πέντε χρόνια. Ο υπουργός μας πρότεινε από παραγωγοί να γίνουμε έμποροι. Ουσιαστικά θέλουν να σταματήσουν να πηγαίνουν στις λαϊκές αγορές οι παραγωγοί.\nΟ παραγωγός είχε άδεια λαϊκής και μπορούσε να ζητήσει θέση σε οποιοδήποτε σημείο της Ελλάδας. Τώρα γίνεται μέσα από μία προκήρυξη, έναν διαγωνισμό που δεν πρόκειται να γίνει από το Δήμο ή την Περιφέρεια γιατί θα έχουν δοθεί οι άδειες στους εμπόρους.\nΕπίσης ένα ακόμη πρόβλημα είναι η διάταξη που υποχρεώνει το 50% της παραγωγής, βάσει της δήλωσης των ΟΣΔΕ, να διοχετεύεται στην αγορά μέσω των λαϊκών αγορών. Αν δεν γίνεται αυτό αυτομάτως χάνει την άδεια ο παραγωγός.\nΜεταρρύθμιση με ταυτόχρονη διατήρηση του λαϊκού χαρακτήρα των λαϊκών αγορών, χαρακτήρισε το νομοσχέδιο ο εισηγητής της ΝΔ, Στράτος Σιμόπουλος και πρόσθεσε στόχος είναι οι πολίτες να απολαμβάνουν τα προϊόντα σε πολύ καλή ποιότητα και σε καλή τιμή, να βελτιωθούν οι συνθήκες ασφάλειας και υγιεινής και να βελτιωθεί το σύστημα ενημέρωσης των πολιτών για τις τιμές. Αυτό, όπως τόνισε ο βουλευτής της ΝΔ, θα γίνει με την εφαρμογή e-καταναλωτής η οποία φοβίζει πολύ τους παραγωγούς και τους επαγγελματίες αλλά θα υπάρξει χρόνος για να τεθεί σε εφαρμογή ώστε και κατάρτιση να υπάρξει και να υπάρξει και επιχορήγηση για την αγορά του αναγκαίου εξοπλισμού.\nΕίναι το πιο λάθος νομοσχέδιο, στην πιο λάθος στιγμή, δήλωσε ο εισηγητής του ΣΥΡΙΖΑ Σταύρος Αραχωβίτης και πρόσθεσε: Δεν είναι αυτό που έχουν ανάγκη, που περιμένουν οι καταναλωτές αυτή την ώρα. Δεν είναι αυτό που περιμένουν, μπροστά στο μεγάλο κύμα ακρίβειας που έχει αρχίσει και το βλέπουμε, με τα στοιχεία του πληθωρισμού κάθε μήνα, η διάλυση, η αλλαγή του θεσμικού πλαισίου επί τα χείρω, δεν είναι αυτό που περιμένουν οι καταναλωτές. Δεν είναι αυτό που περιμένουν οι παραγωγοί.\nΔιαβάστε το σχέδιο νόμου (εδώ)


Ανατολική Ακτή Αττικής Νέα - Anatoliki Akti Attikis News: Μεράκλωσε και το ‘ριξε στις μπαλωθιές! - Ελλάδα\nΉρθε στο κέφι και αδιαφόρησε αν θα\nσκορπούσε τον πανικό στους συγχωριανούς του ένας 53χρονος Έλληνας στην Φλώρινα! Άρπαξε την καραμπίνα του κι άρχισε να ρίχνει… μπαλωθιές στον αέρα στη μέση του χωριού, όπου περνούσε κόσμος!\nΚάποιος από τους κατοίκους του χωριού Κάτω Κλεινές ειδοποίησε τους αστυνομικούς του τοπικού τμήματος και εκείνοι συνέλαβαν αμέσως τον… πιστολέρο που είχε ήδη πυροβολήσει τέσσερις φορές, χωρίς ευτυχώς να χτυπήσει κάποιον. Ο δράστης θα οδηγηθεί στον εισαγγελέα Πλημμελειοδικών Φλώρινας, ενώ κατασχέθηκε η κυνηγετική καραμπίνα την οποία κατείχε νόμιμα.\n*** Άλλοι έχουν… «άσσο» στο μανίκι. Όμως, ένας 24χρονος που συνελήφθη στο Ηράκλειο, δεν έκρυβε τραπουλόχαρτα αλλά ένα… μαχαίρι συνολικού μήκους 19 εκατοστών! Οι άνδρες της Ασφαλείας που του έκαναν έλεγχο, το βρήκαν κρυμμένο στο μανίκι της μπλούζας του και τον συνέλαβαν.\nΠρώτο ΘΕΜΑ online : Μεράκλωσε και το ‘ριξε στις μπαλωθιές! - Ελλάδα


«Έγινε της Πόπης»: Το νησάκι και το ναυάγιο από όπου προήλθε η γνωστή έκφραση | HuffPost Greece ΚΟΙΝΩΝΙΑ\nΒίντεο από το Up Stories.\n22/05/2022 08:46 EEST\nΈνα νησάκι κοντά στην Αττική και ένα ναυάγιο βρίσκονται πίσω από τη γνωστή έκφραση «έγινε της Πόπης»- με το νησάκι να είναι ο «πρωταγωνιστής» βίντεο από drone του Up Stories.\nH ιστορία της έκφρασης παρουσιάζεται εκτενώς σε ανάρτηση του Στέφανου Μίλεση στο «Πειραιόραμα»: Προέρχεται από το ατμόπλοιο «Πόπη», ένα παλιό ατμόπλοιο που το 1920 πέρασε στην ιδιοκτησία της «Ηπειρωτικής Ατμοπλοΐας», έχοντας μετασκευαστεί σε πλοίο ακτοπλοΐας.\nΤο «Πόπη» στις 27 Νοεμβρίου του 1934 προσάραξε στη νησίδα «Κασίδι», τριακόσια περίπου μέτρα από τις βραχονησίδες «Φλέβες» και ένα μίλι μετά το ακρωτήριο «Μικρό Καβούρι», που εκτείνεται μετά τον Λαιμό της Βουλιαγμένης. Οι επιβάτες, με βάση τα εισιτήρια που είχαν εκδοθεί, ήταν 122, ωστόσο αργότερα αποδείχτηκε πως έφταναν τους 140, με πολλούς να έχουν βγάλει εισιτήριο μέσα στο πλοίο. Επίσης, μετέφερε εμπορεύματα, μεταξύ των οποίων και τυριά. Πλοίαρχος ήταν ο Γ. Πιλάλης.\nΤο πλοίο θα εκτελούσε το δρομολόγιο Πειραιάς, Σύρο, Πάρο, Νάουσα Πάρου, Νάξο, Φολέγανδρο, Σίκινο, Οία, Ίο, Θήρα, Ανάφη, Αμοργό, Αιγιάλη, Σχοινούσα, Ηρακλειά, Κουφονήσια, και επιστροφή μέσω Νάξου, Πάρου, Σύρου. Όταν το πλοίο προσέκρουσε, οι αξιωματικοί και το πλήρωμα έδωσαν προτεραιότητα στην εκφόρτωση των τυριών, και όχι στη διάσωση. Αυτό είχε αποτέλεσμα να επικρατήσει σύγχυση, και 11 επιβάτες πνίγηκαν. Σημειώνεται πως το σκάφος δεν έφερε ασύρματο τηλέγραφο.\nΟ πανικός που επικράτησε, η προσάραξη που έγινε νύχτα και η απουσία τηλεγράφου συνέθεσαν ένα σκηνικό που έμεινε στη μνήμη, με την έκφραση «έγινε της Πόπης» να καθιερώνεται για να δείξει πανικό και αταξία. Σημειώνεται πως το πλοίο επισκευάστηκε και άρχισε να χρησιμοποιείται ξανά, σε άλλη γραμμή (Πάτρα, Ζάκυνθο, Αργοστόλι, Ληξούρι), όμως προσάραξε και πάλι. Λέγεται ότι λόγω υψηλού κέντρου βάρους το πλοίο ήταν ευάλωτο στις απότομες κλίσεις.\nΗ έκφραση επανήλθε και καθιερώθηκε περισσότερο, και το πλοίο άλλαξε όνομα κι έγινε «Ήπειρος», ωστόσο αρκετοί συνέχισαν να το αποκαλούν με το όνομα αυτό.\nΓιατί αυξάνονται τα περιστατικά ψωρίασης και πώς να την αποφύγουμε


Το υπερηχογράφημα: μια επισκόπηση\nΤι είναι ένα υπερηχογράφημα;\nΟι υπέρηχοι στέλνουν ηχητικά σήματα υψηλής συχνότητας μέσα στη μήτρα σου. Τα ηχητικά κύματα αναπηδούν από το έμβρυο σαν ηχώ. Αυτή ακριβώς η ηχώ μετατρέπεται σε μια εικόνα πάνω στην οθόνη, η οποία αποτυπώνει την στάση και τις κινήσεις του εμβρύου.\nΟι σκληροί ιστοί, όπως τα οστά, αντανακλούν την μεγαλύτερη ηχώ. Αυτό εμφανίζεται σαν λευκό στην\nαπεικόνιση, ενώ οι μαλακοί ιστοί εμφανίζονται με γκρι χρώμα. Τα υγρά, όπως το αμνιακό υγρό μέσα στο οποίο κολυμπά το μωρό, εμφανίζονται με μαύρο χρώμα, επειδή η ηχώ τα διαπερνά. Ο γιατρός που εκτελεί τη διαδικασία, παρατηρεί αυτές τις σκιές για να αποκρυπτογραφήσει την εικόνα.\nΚατά πάσα πιθανότητα είσαι ενθουσιασμένη με τον πρώτο σου υπέρηχο, γιατί σου δίνει την πρώτη εικόνα του μωρού σου. Ο γιατρός θα σου δώσει και μια εκτυπωμένη εικόνα του μωρού για ενθύμιο. Όσο ανεκτίμητη κι αν είναι αυτή η πρώτη λήψη, ο σκοπός για τον οποίο γίνεται ο υπέρηχος δεν είναι για να αποκτήσεις την πρώτη φωτογραφία του μωρού για το άλμπουμ του, ή για να μάθεις το φύλο του. Κατά βάση γίνεται για να γίνει έλεγχος ότι το μωρό αναπτύσσεται κανονικά.\nΕίναι το υπερηχογράφημα ασφαλές;\nΟι υπέρηχοι χρησιμοποιούνται στις εγκύους εδώ και δεκαετίες, και δεν έχουν παρατηρηθεί ως επιβλαβείς, αν διεξαχθούν σωστά. Για να βρεθείς στην ασφαλή πλευρά, υπάρχουν ξεκάθαρες οδηγίες για τη χρήση υπερήχων στην εγκυμοσύνη. Έρευνες δεν έχουν βρει σύνδεση ανάμεσα στους υπερήχους και στο βάρος του νεογέννητου, στον παιδικό καρκίνο, στην δυσλεξία ή τα προβλήματα ακοής. Παρ’όλα αυτά όμως, οι πλειοψηφία των ειδικών συμφωνούν ότι οι υπέρηχοι δεν θα πρέπει να γίνονται χωρίς καθαρά ιατρικά κίνητρα.\nΔες περισσότερα για την ασφάλεια του υπερηχογραφήματος εδώ\nΠοια είναι η χρήση του υπερηχογραφήματος;\nΑνάλογα με το στάδιο της εγκυμοσύνης σου, οι υπέρηχοι μπορούν:\n– Να επιβεβαιώσουν ότι το έμβρυο έχει καρδιακό παλμό\n– Να αποφανθεί αν έχεις μονή, διπλή κλπ κυοφορία\n– Να ανιχνεύσει μια έκτοπη κύηση, όταν δηλαδή το έμβρυο είναι εμφυτευμένο έξω από τη μήτρα, συνήθως στη σάλπιγγα\n– Να ανακαλύψει το λόγο κάποια αιμορραγίας που έχεις\n– Να προβλέψει την ημερομηνία τοκετού, υπολογίζοντας το βάρος του μωρού\n– Να υπολογίσει τον κίνδυνο συνδρόμου Down, μετρώντας το υγρό στον αυχένα του εμβρύου και την 11η και 13η εβδομάδα συν 6 ημέρες\n– Να ανακαλύψει το λόγο που μια εξέταση αίματος δεν ήταν καλή\n– Να συνεισφέρει σε διαγνωστικά τεστ όπως το CVS ή η αμνιοπαρακέντηση, δείχνοντας την θέση του εμβρύου και του πλακούντα\n– Να εξετάσει το μωρό για να τσεκάρει ότι όλα τα όργανα είναι φυσιολογικά\n– Να διαγνώσει επιπλοκές όπως η spina bifida.\n– Να υπολογίσει την ποσότητα του αμνιακού υγρού που έχεις και να εντοπίσει που βρίσκεται ο πλακούντας\n– Να μετρήσει το ρυθμό ανάπτυξης του μωρού μέσα από διαδοχικά υπερηχογραφήματα\nΈνα υπερηχογράφημα ίσως δείξει αν περιμένεις κορίτσι ή αγόρι. Άλλα αν το μωρό είναι τοποθετημένο σε άβολη στάση, δεν είναι πάντα εύκολο να βγει συμπέρασμα.\nΠώς διεξάγεται ένα υπερηχογράφημα;\nΑν κάνεις τον υπέρηχο νωρίς μέσα στην εγκυμοσύνη, θα χρειαστεί να πιεις μερικά ποτήρια νερό λίγο πριν. Η ουροδόχος κύστη τότε θα πιέζει τη μήτρα, δίνοντας στον ακτινολόγο μια καλή εικόνα του εμβρύου. Θα τοποθετήσει λίγο τζελ στην κοιλιά σου και θα μετακινεί ένα χειροκίνητο εξάρτημα πάνω στο δέρμα σου για να πιάσει εικόνες του μωρού. Αν το μωρό βρίσκεται αρκετά μέσα σε σχέση με τη λεκάνη σου, ή αν είσαι υπέρβαρη, οι εικόνες δεν θα είναι καθαρές, οπότε ένας κολπικός υπέρηχος ίσως κριθεί απαραίτητος. Οι κολπικοί υπέρηχοι δίνουν μια πολύ καθαρότερη εικόνα του μωρού, ειδικά σε αρχικά στάδια της εγκυμοσύνης. Το κολπικό αισθητήριο εξάρτημα είναι μακρύ και στενό για να ταιριάζει απόλυτα στον κόλπο. Ο ακτινολόγος θα χρησιμοποιήσει ένα κάλυμμα παρόμοιο με προφυλακτικό και άφθονο τζελ, ώστε να διεισδύσει εύκολα. Δεν θα χρειαστεί να τοποθετηθεί πολύ βαθιά και δεν θα είναι επιβλαβές για το έμβρυο.\nΕίναι το υπερηχογράφημα επίπονο;\nΈνα κοιλιακό υπερηχογράφημα είναι ανώδυνο εκτός από την ήπια ενόχληση από την πίεση του εξαρτήματος στην κοιλιά αν έχεις πολύ γεμάτη κύστη. Αν αισθάνεσαι πόνο, ενημέρωσε τον ακτινολόγο. Ίσως σου ζητήσει να αδειάσεις λίγο την κύστη σου, γεγονός που θα κάνει την εξέταση πιο άνετη. Κατά πάσα πιθανότητα δεν θα χρειαστεί να γεμίσεις την κύστη σου σε προχωρημένα στάδια της εγκυμοσύνης, όμως συμβουλεύσου πρώτα τον γιατρό.\nΚάποιες γυναίκες προτιμούν τον κολπικό υπέρηχο, καθώς δεν απαιτείται γεμάτη κύστη. Ίσως να αισθάνεσαι κάπως αμήχανα, αλλά μην ξεχνάς ότι ο/η ακτινολόγος διεξάγει τέτοιες εξετάσεις καθημερινά. Θα σε καλύψει με χαρτί και αν αφήσεις τους μύες σου να χαλαρώσουν , το αισθητήριο θα διεισδύσει χωρίς να νιώσεις ενόχληση.\nΠότε γίνονται συνήθως τα υπερηχογραφήματα;\nΚατά τη διάρκεια του πρώτου τριμήνου, ίσως κάνεις το πρώτο, περίπου στις 6 ή 7 εβδομάδες. Αλλά αυτό θα συμβεί μόνο αν εχεις κάποαι προβλήματα, όπως πόνο ή κολπική αιμορραγία. Το πρώτο προγραμματισμένο υπερηχογράφημα είναι πιθανό να γίνει ανάμεσα στην 10η και 13η εβδομάδα συν έξι ημέρες. Αυτό θα επικυρώσει και την ημερομηνία τοκετού.\nΟ προγραμματισμένος υπέρηχος είναι σημαντικός αν κάνεις τεστ για σύνδρομο Down, καθώς μια σωστή ημερομηνία τοκετού είναι απαραίτητη για να κάνει τα αποτελέσματα ακριβή. Μπορεί να έχεις έναν (ΝΤ) υπέρηχο ανάμεσα στις εβδομάδες 11 και 13 συν έξι μέρες, ή όταν το ύψος του εμβρύου είναι από 45mm έως 84mm. Αυτό θα συνοδεύεται στις περισσότερες περιπτώσεις και από μια εξέταση αίματος, για πιο ακριβή αποτελέσματα.\nΚατά το δεύτερο τρίμηνο, θα έχεις έναν υπέρηχο περίπου την 20η εβδομάδα. Αυτό, για να τσεκάρεις ότι το έμβρυο αναπτύσσεται κανονικά.\nΚατά το τρίτο τρίμηνο, ίσως σου συστηθεί να κάνεις έναν ακόμα υπέρηχο, ανάμεσα στην 28η και 40η εβδομάδα. Αυτό θα συμβεί αν:\n– σε παλαιότερη εγκυμοσύνη σου το νεογέννητο ήταν μικρό\n– είχες δίδυμα\n– το έμβρυο ήδη έχει μικρότερο μέγεθος από το προβλεπόμενο\nΕίναι υποχρεωτικό να κάνω υπερηχογράφημα;\nΟι υπέρηχοι μπορούν αν δώσουν χρήσιμες πληροφορίες για την εγκυμοσύνη, και πολλές μέλλουσες μητέρες τις θεωρούν καθησυχαστικές. Παρ’όλα αυτά, πολλές ανωμαλίες δεν μπορούν να ιδωθούν από τους υπερήχους, ενώ συχνά τα ευρήματα μπορεί να στενοχωρήσουν τη μαμά.\nΤι συμβαίνει όταν ο υπέρηχος διακρίνει κάποιο πρόβλημα;\nΣίγουρα θα στενοχωρηθείς αν ο υπέρηχος αποφανθεί ότι υπάρχει κάποιο πρόβλημα. Κάποιες φορές, κάποιες ξεκάθαρες διαγνώσεις, όπως για spina bifida, μπορούν να προέλθουν από το υπερηχογράφημα. Ή μπορεί να δείξει μικρές αλλαγές, οι οποίες συνήθως δεν είναι κάτι το ανησυχητικό. Κάποιες φορές, παρ’ όλα αυτά, μπορεί να αποτελούν ενδείξεις για κάτι πιο επικίνδυνο, όπως το σύνδρομο Down.\nΑν ο ακτινολόγος παρατηρήσει κάτι το ανησυχητικό, θα σε παραπέμψει άμεσα στον γιατρό σου. Ο γιατρός ίσως σου κάνει περισσότερες εξετάσεις, για να δει με περισσότερες λεπτομέρειες πως αναπτύσσεται το έμβρυο.\nΑν ο υπέρηχος διαγνώσει σοβαρό πρόβλημα, τότε θα σου δοθούν οι κατάλληλες οδηγίες καθώς και όλες οι επιλογές. Παρ’ όλο που τέτοια σοβαρά προβλήματα είναι σπάνια, κάποιες οικογένειες αντιμετωπίζουν την δυσκολότερη απόφαση από όλες: αν θα τερματίσουν την εγκυμοσύνη ή όχι.\nΆλλα θέματα ίσως να σημαίνουν ότι το μωρό θα χρειαστεί επέμβαση μετά τον τοκετό, ή και μέσα στη μήτρα. Ή μπορεί να χρειαστεί να προετοιμαστείς για μια ειδική φροντίδα του μωρού μετά τον τοκετό. Υπάρχουν πολλοί εξειδικευμένοι άνθρωποι για να σε βοηθήσουν με κάτι τέτοιο, όπως μαιευτήρες, μαίες, παιδίατροι, φυσιοθεραπευτές και οι νοσοκομειακές μονάδες.\nOriginally posted 2014-07-18 08:33:31.\nΣυνταγές που τα παιδιά μας θα λατρέψουν: μυρμηγκάκια στην πιρόγα!


ΤΡΑΓΩΔΙΑ ΣΤΟ ΒΟΛΟ: Το δείπνο με τους φίλους του μετατράπηκε σε εφιάλτη – «Τώρα θα δείτε τι θα κάνω για εσάς…» - ΑΡΠΑΚΤΙΚΟ\nΤΡΑΓΩΔΙΑ ΣΤΟ ΒΟΛΟ: Το δείπνο με τους φίλους του μετατράπηκε σε εφιάλτη – «Τώρα θα δείτε τι θα κάνω για εσάς…»\nΣε εφιάλτη μετατράπηκε το δείπνο που ετοίμασε για τους φίλους του ένας νεαρός στο Βόλο.\nΠανικός την Τετάρτη γύρω στη 1 τα ξημερώματα στο κέντρο του Βόλου. Νεαροί καλούσαν σε βοήθεια το ΕΚΑΒ και την Αστυνομία, ενώ 27χρονος Βολιώτης έπεφτε τραυματισμένος στο πάτωμα του διαμερίσματος πολυκατοικίας στο κέντρο μετά από απόπειρα αυτοκτονίας με τη χρήση μαχαιριού. Ολα έγιναν μέσα σε κλάσματα δευτερολέπτου, ενώ τίποτα δεν προϊδέαζε για τις σκηνές φρίκης που θα επακολουθούσαν. Η παρέα των νεαρών έτρωγε, έπινε και όλα έδειχναν ότι θα τελείωναν όμορφα μετά από μία ζεστή βραδιά σε φιλική ατμόσφαιρα στο σπίτι του 27χρονου και της συντρόφου του.\nΚανένας δεν πρόλαβε να κάνει το παραμικρό, ώστε να απωθήσει το νεαρό από το απονενοημένο διάβημα ούτε η σύντροφός του, ούτε οι φίλοι του, οι οποίοι σοκαρίστηκαν. Ο 27χρονος σηκώθηκε ξαφνικά από το τραπέζι και αφού ανακοίνωσε ότι τους αγαπάει όλους είπε ότι «θα δείτε τώρα τι θα κάνω για εσάς» και κατευθύνθηκε στην κουζίνα. Μέχρι να «αντιληφθούν» τους σκοπούς του, το κακό είχε γίνει και όλοι άρχισαν να καλούν σε βοήθεια. Επιτόπου μετέβη άμεσα το ασθενοφόρο του ΕΚΑΒ και αστυνομικοί του Αστυνομικού Τμήματος Βόλου.\nΣτο μεταξύ, οι αστυνομικοί συνέχιζαν τη λήψη καταθέσεων για το τι ακριβώς συνέβη και το όμορφο βράδυ μετατράπηκε σε εφιάλτη. Κανένας όμως δεν μπόρεσε να δώσει επαρκείς εξηγήσεις για τη συμπεριφορά του 27χρονου. Δεν έχει ξαναπασχολήσει ποτέ. Το μόνο που είχαν να δηλώσουν είναι ότι είναι άνεργος…\nΤο Αστυνομικό Τμήμα Βόλου απέκλεισε το ενδεχόμενο εγκληματικής ενέργειας. Απέδωσε τον τραυματισμό σε απόπειρα αυτοκτονίας. Η προανάκριση συνεχίζεται.\nΤΡΑΓΩΔΙΑ: Βρέθηκε ΝΕΚΡΟΣ ο Βασίλης Ευθυμιάδης – Έπαθαν ΣΟΚ οι αστυνομικοί όταν μπήκαν στο γραφείο του\nΤραγωδία στο Ηράκλειο: Ο πατέρας του 6χρονου είδε με τα μάτια του την φρίκη…\nΘεσσαλονίκη: Χειροπέδες σε οδηγό ταξί -Κατηγορείται...\nΤρία άγνωστα οφέλη της μπύρας στη σεξουαλική ζωή των...\nΗ ημερομηνία γέννησης σχετίζεται και με το πόσα χρόνια...


ΣΕΒΑΣΜΟΣ ΚΑΙ ΣΥΛΛΟΓΙΚΗ ΕΥΘΥΝΗ ΣΤΗΝ ΠΡΑΞΗ – ΠΑΣΕ ΟΤΕ\nΣΕΒΑΣΜΟΣ ΚΑΙ ΣΥΛΛΟΓΙΚΗ ΕΥΘΥΝΗ ΣΤΗΝ ΠΡΑΞΗ\nΣτις δύσκολες ώρες που περνά η χώρα μας και μέσα στις δραματικές αλλαγές της καθημερινότητας όλων μας, αναδεικνύεται η ζωτικής σημασίας προσφορά των τηλεπικοινωνιακών υπηρεσιών στη ζωή μας.\nΗ Εταιρεία σταθερά συνεχίζει να παρέχει άψογες υπηρεσίες τηλεφωνίας, διαδικτύου και όχι μόνο, που είναι απαραίτητες σε όλους τους συμπολίτες μας, ειδικά τις κρίσιμες αυτές στιγμές. Βασισμένη πάντα σε όλους τους εργαζόμενούς της και ειδικά στους συναδέλφους της πρώτης γραμμής, που με αυταπάρνηση στελεχώνουν καθημερινά τα σημεία φυσικής πώλησης, τα καταστήματά μας.\nΟι συνάδελφοι των καταστημάτων θεωρούμε, πως αξίζουν το σεβασμό όλων μας στην πράξη.\nΩς εκ τούτου προτείνουμε, όπως και η συντεταγμένη Πολιτεία δεσμεύτηκε ότι θα πράξει για τους εργαζόμενους στον τομέα της υγείας, έτσι και η Διοίκηση της Εταιρείας να αποδώσει τον έμπρακτο σεβασμό και ευγνωμοσύνη μας στους «σύγχρονους ήρωες» του δικτύου καταστημάτων.\nΜε συλλογική συνείδηση, ατομική ευθύνη και αλληλεγγύη, ταυτόχρονα τιμούμε και φέτος την ιστορική επέτειο της 25ης Μαρτίου, υπενθυμίζοντας πως με σύμπνοια και αίσθημα ευθύνης θα κερδίσουμε ένα μέλλον ευημερίας που να μας χωράει όλους.\nΕΝΗΜΕΡΩΣΗ ΓΙΑ ΔΙΕΥΚΟΛΥΝΣΗ ΠΑΡΟΧΗΣ ΕΙΔΩΝ ΓΙΑ ΑΠΟΜΑΚΡΥΣΜΕΝΗ ΠΡΟΣΒΑΣΗ\nΑΝΑΚΟΙΝΩΣΗ ΓΙΑ ΤΗ ΔΙΑΔΙΚΑΣΙΑ ΑΞΙΟΛΟΓΗΣΗΣ


Δήμος Κατερίνης: Φωτεινά προειδοποιητικά «STOP», σε διασταυρώσεις της πόλης - OTA VOICE Δήμος Κατερίνης: Φωτεινά προειδοποιητικά «STOP», σε διασταυρώσεις της πόλης - OTA VOICE\nΔήμος Κατερίνης: Φωτεινά προειδοποιητικά «STOP», σε διασταυρώσεις της πόλης\nΦωτεινή σηματοδότηση τοποθετεί σε επικίνδυνα σημεία εντός του αστικού ιστού Κατερίνης η Αντιδημαρχία Κοινοτήτων και Αυτεπιστασίας.\nΟι δύο πρώτες φωτεινές πινακίδες με την ένδειξη «STOP» τοποθετήθηκαν σε διασταυρώσεις οδών, όπου έχουν σημειωθεί κατά το παρελθόν τα περισσότερα ατυχήματα. Οι προειδοποιητικοί σηματοδότες, διαθέτουν λαμπτήρες τύπου LED και ενεργειακή αυτονομία και ήδη έχουν τεθεί σε λειτουργία στη διασταύρωση των οδών Βασιλέως Β’ με Ηρακλείου και Αγίας Παρασκευής με Βασιλέως Β’.\n«Καταγράφουμε τα σημεία και προχωράμε σε στοχευμένες παρεμβάσεις για την ενίσχυση της οδικής ασφάλειας», δήλωσε ο Δήμαρχος Κατερίνης Κώστας Κουκοδήμος.\n«Σε πρώτη φάση θα τοποθετηθούν 10 φωτεινές πινακίδες “STOP” σε αντίστοιχα σημεία της πόλης. Η αρμόδια υπηρεσία, έχει καταγράψει τα επικίνδυνα σημεία και σταδιακά προχωρά στην εγκατάστασή τους, με στόχο την ασφαλή κίνηση οχημάτων και πεζών», δήλωσε ο Αντιδήμαρχος Κοινοτήτων και Αυτεπιστασίας Γιώργος Κυριακίδης.


Αναζητάς την τελευταία τάση στο χρώμα των μαλλιών σου; Αναζητάς τα IT Looks | Thats Life. Life as it is!\nΑναζητάς την τελευταία τάση στο χρώμα των μαλλιών σου; Αναζητάς τα IT Looks\nΤο styling βιώνει την πιο δημοκρατική του φάση! Στα 90s κοιτούσαμε τι θα λανσάρουν τα top model, στο Millenium εμπνεόμασταν από τις σταρ του σινεμά και του πενταγράμμου, από το 2010 κι έπειτα κοιτάζουμε γύρω μας: αντλούμε έμπνευση από τα street icons, τις fashion bloggers, τα «κορίτσια της διπλανής πόρτας» με την έντονη αίσθηση του στυλ: Τα It Girls!\nΟ δρόμος μετατρέπεται σε πασαρέλα και το κόκκινο χαλί στρώνεται στο πεζοδρόμιο. Στην πραγματικότητα, τα It Girls, μαζί με τις Celebrities του Hollywood, αποτελούν τις trendsetters του σήμερα! Γι’ αυτό η L’Oréal Professionnel, για πρώτη φορά, παρουσιάζει τις νέες τάσεις στα μαλλιά, It Looks Fall–Winter 13/14, σε 3 παγκοσμίου φήμης It Girls. Ποιες είναι;\nΗ Mary Charteris είναι Βρετανίδα DJ, fashion icon και κολλητή φίλη της Kate Moss και της Stella McCartney. Όπως και η θεία της η Daphne Guinness, η Mary έχει ποζάρει για τα κορυφαία περιοδικά μόδας παγκοσμίως και έχει συνεργαστεί με σχεδιαστές όπως ο Louis Vuitton και ο Jason Wu.\nH Mary Charteris\nΗ Langley Fox Hemingway είναι Αμερικανίδα καλλιτέχνης-μοντέλο που έχει συνεργαστεί με οίκους όπως ο Louis Vuitton και ο Marc Jacobs και έχει ποζάρει για περιοδικά, συμπεριλαμβανομένων των Grazia και Foam.\nH Langley Fox Hemingway\nΗ Ella Waldmann είναι μια ανερχόμενη Γαλλίδα ηθοποιός και τραγουδίστρια. Είναι επίσης μούσα πολλών μεγάλων οίκων και πρωταγωνιστεί σε σημαντικές καμπάνιες οίκων όπως ο Cartier και ο Hermès. Αυτή την περίοδο ετοιμάζει το νέο της άλμπουμ με το συνεργάτη της Adrien Gallo, τραγουδιστή του γαλλικού ροκ συγκροτήματος BB Brunes.\nΗ Ella Waldmann\nΑυτά τα 3 It Girls μεταμορφώθηκαν από την Odile Gilbert (hair stylist) και τον Frédéric Mennetrier (colorist) με τα It-Looks: Ρετρό κυματισμοί σε Ροζ Χρυσό, Καρέ σε Ψυχρό Καφέ και Σινιόν σε Ασημί Ξανθό.\nΟι σχεδιαστές μόδας και οι hair stylists «κλέβουν» τη λάμψη των αποχρώσεων των πολύτιμων μετάλλων. Δεν έχει σημασία αν το ρούχο είναι σατέν, μεταξωτό, βελούδινο ή έχει κεντήματα, το βασικό στοιχείο είναι ένα: metallics! Ό,τι επιβλήθηκε στα ενδύματα και στο μανικιούρ δεν θα μπορούσε να μην επηρεάσει το hair styling!\nAσήμι, Ροζ Χρυσός και Χαλκός! Εμπνευσμένοι από αυτές τις τάσεις η Odile Gilbert και ο Frédéric Mennetrier δημιούργησαν αυτά τα 3 It-Looks:\nΡετρό κυματισμοί σε ροζ χρυσό από τη Mary Charteris\nΤο ροζ χρυσό είναι το πιο hot χρώμα αυτή τη στιγμή! Αυτή η χάλκινη-στα όρια του βερικοκί απόχρωση του ξανθού είναι ένας επαναπροσδιορισμός του strawberry blonde, χάρη στην INOA. Από την Bottega Veneta μέχρι τον Marc Jacobs και αστέρια του Hollywood όπως η Jessica Chastain, όλοι ερωτεύονται το ροζ χρυσό σε μαλλιά με ρετρό κυματισμούς. Ο Colorist Frédéric Mennetrier χρησιμοποίησε αυτές τις πηγές έμπνευσης για να μεταμορφώσει την Mary Charteris με το ροζ χρυσό. Η Odile Gilbert εξηγεί ότι το μυστικό γι’ αυτό το look είναι το εφέ διπλής υφής που δημιουργείται στα μαλλιά: ίσιες ρίζες και κυματιστά μήκη.\nΚαφέ σε ψυχρό καφέ από την Langley Fox Hemingway\nΑυτή τη σεζόν, τα καστανά είναι ψυχρά και παγωμένα! Αυτή η τάση στο ψυχρό καφέ κυμαίνεται από σκούρες σαντρέ καστανές αποχρώσεις μέχρι πιο ανοιχτές ψυχρές καφέ. Σε συνδυασμό με το καρέ – το κούρεμα της σεζόν σύμφωνα με την New York Times – γεννήθηκε αυτό το Καρέ σε Ψυχρό Καφέ. Σύμφωνα με την Odile Gilbert, το καρέ το συναντάμε παντού αυτή τη σεζόν. Όπως εξηγεί, “Αυτό που κάνει το καρέ ακόμα πιο μοντέρνο αυτή τη σεζόν, είναι το γεωμετρικό σχήμα που συνδυάζεται με τις μεταλλικές καστανές αποχρώσεις που τείνουν σε αντικέ μπρονζέ”.\nH Karlie Kloss στο catwalk του Burberry Prorsum\nH Marion Cotillard\nΣινιόν σε ασημί ξανθό από την Ella Waldmann\nΤο ασημί ξανθό είναι το νέο ξανθό. Το έχουμε δει σε celebrities όπως η Carey Mulligan και η Miley Cyrus. Αυτό το πλατινέ ξανθό μπορεί να κυμαίνεται από έντονο γκρι έως ελαφρύ ασημί, χάρη στη νέα INOA UltraBlond. Εμπνευσμένο από διάφορα fashion shows (Nina Ricci, Loewe) και celebrities (Kate Upton, Naomi Watts), αυτή η απόχρωση φοριέται συχνά με μοντέρνα σινιόν με όγκο με αρκετή λάμψη. “Για την Ella, θέλαμε να δουλέψουμε σε μια πλατινέ βάση προσθέτοντας στη συνέχεια ανταύγειες με αποχρώσεις που κυμαίνονται από έντονο γκρι έως πιο διακριτικό ασημί,” όπως μας εξηγεί ο Frédéric Mennetrier. Σύμφωνα με την Odile Gilbert, το εκλεπτυσμένο σινιόν προσδίδει απαλότητα και ένα ρετρό στυλ που έρχεται σε αντίθεση με τις ασημί ανταύγειες.\nH Miley Cyrus\nH Naomi Watts\nH Carey Mulligan\nΔιαλέξτε το πολύτιμο μέταλλο που επιθυμείτε, επιλέξτε το στυλ που σας εκφράζει, μεταμορφωθείτε σε It Girl και δώστε λάμψη μέσα από το μαλλί, το styling και κυρίως το χαμόγελό σας σε μια μουντή καθημερινότητα!\nhair colorhair trendsIT Looksl'orealtips\nΗ Katy Perry μίλησε για τις σκοτεινές στιγμές που έζησε μετά το διαζύγιο της


Φορτιστής Ταξιδίου Duracell με Διπλή Έξοδο USB 4.8A Λευκό | allSmart\nΤώρα, με τον φορτιστή ταξιδιού DURACELL δεν θα μείνετε ποτέ ξανά απο μπαταρία! Ο Φορτιστής Ταξιδίου Duracell με Διπλή Έξοδο USB 2400mAh & 2400mAh ανα έξοδο, διαθέτει λεπτό σχεδιασμό και έφτασε για να φορτίσει γρήγορα και αποτελεσματικά την αγαπημένη σας συσκευή ή/και Tablet! Ελαφρύς με εξαιρετικά προσεγμένο σχεδιασμό μπορεί να χρησιμοποιηθεί για πλήθος Smartphone και Tablet εξασφαλίζοντας γρήγορη και ασφαλή φόρτιση! Μπορεί να συνδεθεί σε οποιαδήποτε πρίζα του δικτύου για να αποτελεί μια μόνιμη πηγή ενέργειας κάθε φορά που τη χρειάζεστε! Χάρη στην διπλή έξοδο USB που διαθέτει δίνει πρόσβαση για φόρτιση 2 συσκευών ταυτόχρονα ενώ μπορεί να χρησιμοποιηθεί με οποιοδήποτε καλώδιο σύνδεσης ώστε να φορτίζετε το κινητό και το Tablet σας σε απόλυτο χρόνο! Απλά συνδέστε το καλώδιο USB στην υποδοχή του φορτιστή και τροφοδοτήστε το με ρεύμα. Σημείωση: Δεν περιέχεται καλώδιο φόρτισης στη συσκευασία. Χαρακτηριστικά: *Watt: 5V *Input: 230 VDC *Διαστάσεις: 90 mm x 60 mm x 30 mm


Μους φράουλας με άρωμα μαστίχας - Ντίνα Νικολάου\nHome/Recipes/Μους φράουλας με άρωμα μαστίχας\nVeganΓια παιδιάΓλυκάΜους - Κρέμες - ΖελέΠάσχα\nΣυνδυάζουμε δύο έντονες ευωδιές, της φράουλας και της μαστίχας, σε μια μους ιδιαίτερα ανάλαφρη, με «σπιτική» υφή. Το γιαούρτι αντικαθιστά θαυμάσια την κρέμα γάλακτος σε ορισμένες μους, όπως στη συγκεκριμένη, γι’ αυτό χρησιμοποιήστε το άφοβα.\nAuthor: dina nikolaou Cooking Method: No Cook, Ψυγείο-Κατάψυξη Cuisine: Γαλλική Courses: Vegan, Για παιδιά, Γλυκά, Μους - Κρέμες - Ζελέ, Πάσχα Recipe Keys: α αρωμα μ μαστιχας μ μους φ φραουλας\nPrep Time 20 min Rest Time 3 hour Total Time 3 hrs 20 mins Servings: 4\n250 γρ. στραγγιστό γιαούρτι 2% λιπαρά\nασπράδια από 3 αυγά μεγάλου μεγέθους, κατά προτίμηση βιολογικά\nΛιώνω τις φράουλες στο μύλο λαχανικών ή με ένα πιρούνι ή με το πρες-πουρέ, αποφεύγω όμως το μπλέντερ για τη συνταγή αυτή καθώς θέλω σπιτική, χειροποίητη υφή. Μεταφέρω τον πολτό σε ένα μεγάλο μπολ. Σε ένα άλλο μπολ ανακατεύω καλά το γιαούρτι με τη ζάχαρη άχνη και ρίχνω το μείγμα στον πολτό φράουλας. Προσθέτω το μαστιχόνερο και ανακατεύω πολύ καλά με μια ελαστική σπάτουλα (μαρίζ), μέχρι να φτιάξω ένα μείγμα ομοιογενές, όχι εντελώς λείο.\nΧτυπάω τα ασπράδια σε σφικτή μαρέγκα και την προσθέτω στο μείγμα φράουλας σε δυο-τρεις δόσεις, ανακατεύοντας με μεγάλες και απαλές κινήσεις για να μην χαθεί ο όγκος της.\nΜοιράζω τη μους σε χαμηλά ποτήρια και πασπαλίζω κάθε μερίδα με ελάχιστη σκόνη μαστίχας. Βάζω τις μους στο ψυγείο για 3 ώρες, μέχρι να σφίξουν. Τις σερβίρω κρύες, και, αν θέλω, διακοσμώ με μερικές λεπτές φετούλες φράουλας.\nKeywords: μους φράουλας με άρωμα μαστίχας\nFile under αρωμαμαστιχαςμουςφραουλας\nT tiramisu α ανοιξιατικο ε εύκολο κ κρεμα γαλακτος μ μασκαρπονε μ μπισκοτα σαβαγιαρ τ τιραμισου φ φραουλα φ φραουλες\nδ δροσερο κ καλοκαιρινο κ κεϊκ κ κεϊκ σοκολατα κ κορμος κ κρεμα μ μαρμπρε π παγωμενο φ φραουλες ψ ψυγειου\nΚορμός παγωμένος με φράουλες\nπ παγωτο σ σαντουιτς σ σοκολατα φ φυστικοβουτυρο\nα αχνη γ γιορτινο δ διχρωμοι κ κουραμπιεδες κ κουραμπιες σ σοκολατα χ χριστουγεννιατικο\nC croque β βουτυρο γ για το σχολειο γ γλυκο γ γρηγορο γλυκο κ κανελα κ κρεμα γαλακτος μ μπανανα π πρωινο τ τοστ


Η ώρα της ευθύνης και της βούλησης. Ενα πλάνο για την Ελλάδα. | ekapitalistis\nHome > Hellas\t> Η ώρα της ευθύνης και της βούλησης. Ενα πλάνο για την Ελλάδα.\nΗ ώρα της ευθύνης και της βούλησης. Ενα πλάνο για την Ελλάδα.\nNovember 27, 2011 ekapitalistis\nΑς ξεκινήσουμε απο ενα παρα πολυ απλο παράδειγμα. Όταν εσυ εισαι σε μια δυσκολη θέση τι θα κάνεις; Θα αναλάβεις την ευθύνη και θα πάρεις την πρωτοβουλία να καταστρώσεις ένα πλάνο με το οποίο θα βγείς απο την δύσκολη θέση στην οποία βρίσκεσαι.\nΓια να καταλήξεις όμως στο πλάνο το οποίο έχεις αποφασίσει να ακολουθήσεις και να εφαρμόσεις έτσι ώστε να βγείς απο την δύσκολη θέση τι έκανες; Έβαλες πάνω στο τραπέζι όλα τα δεδομένα και τις σκέψεις σου και κατέστρωσες μια σειρά απο πλάνα. Το κάθε πλάνο που σχεδίασες σε έδινε ενα διαφορετικό αποτέλεσμα, αλλα στο τέλος κατέληξες και αποφάσισες για ένα πλανο γιατι αυτο ήταν το καλύτερο δυνατό για να βγάλεις τον εαυτό σου απο την δυσκολη θέση.\nΗ χώρα μας βρίσκεται σε μια παρα πολύ δύσκολη θέση και αυτο ειναι γνωστο σε όλους. Η χώρα καλείται να ακολουθήσει ένα πλάνο το οποίο μας το έχουν σερβίρει κρυο στο πιάτο και ειναι το μονο το οποίο έχουμε αυτην την στιγμή στην διάθεση μας. Οι συζητήσεις των πολιτικών, των δημοσιογράφων και των Ακαδημαϊκών στην χώρα μας περιστρέφεται όλο στα ίδια και τα ίδια για το πόσο καλό ή κακό είναι αυτο το πλάνο, για το τι θα κάνει η Ευρώπη για την Ελλάδα ή τι θα κάνει η Μέρκελ και τι θα κάνει ο Μπαρόσο για την χώρα μας. Οι Μνημονιακοί πιστεύουν οτι δεν υπάρχει άλλη λύση για την χώρα εκτός απο το Μνημόνιο, ενώ όλοι οι υπόλοιποι στην χώρα γκρινιάζουν, βρίζουν, κάνουν κριτική και μέτωπο κατα του Μνημονίου με κάθε μέσο και τρόπο.\nΟ παρακάτω πίνακας οικονομικής δραστηριότητας για την χώρα, μας δείχνει ότι το πλάνο που ακολουθούμε μας πάει ασταμάτητα προς την άβυσσο.\nΕφόσον το παρόν πλάνο μας πάει στην άβυσσο θα πρέπει να βάλουμε τα πράγματα κάτω και να αρχίσουμε σήμερα κιόλας να καταστρώνουμε νεα πλάνα με τα οποία θα σταματήσουμε τον κατήφορο και θα βγάλουμε την χώρα απο την κρίση. Και εδω ακριβώς ξεκινά η μεγάλη ευθύνη των Ακαδημαϊκών και της σκεπτόμενης ελίτ στην χώρας μας.\nΟι Ακαδημαϊκοί, οι οικονομολόγοι και όλοι αυτοι οι επιφανείς σκεπτόμενοι στην χώρα που σπαταλάνε τον χρόνο τους με άρθρα τους σε εφημερίδες ή στα παράθυρα των καναλιών για να μας πείσουν πχ πόσο κακό είναι το Μνημόνιο ή τα πλάνα της Ευρώπης, αυτοι θα πρέπει να έρθουν με νέες ιδέες,πλάνα και εναλλακτικές λύσεις για το πως θα βγεί η χώρα απο την κρίση. Τότε ακριβώς θα ξεκινήσει ένας σοβαρός διάλογος που θα μας οδηγήσει στην καλύτερη δυνατή λύση η οποία μάλιστα θα τύχει και ευρείας αποδοχής απο τους πολίτες.\nΗ Ευρώπη έχει μετατραπεί σε ένα πεδίο μάχης (battleground) των κρατικών συμφερόντων. Στην Ευρώπη δεν μπορεί να βρεθεί μια κοινή υγιής λύση για την κριση γιατι ολες οι χώρες βαζουν μπροστα το συμφέρον τους. Ο Σαρκοζύ βάζει τα συμφέροντα της Γαλλίας μπροστά, Η Μέρκελ της Γερμανίας κοκ και οι Αγορές το βλέπουν αυτο και για αυτον τον λόγο τιμωράνε όλες τις χώρες με υψηλά επιτόκια δανεισμού. Η Ευρώπη ειναι ηδη διαλυμένο μαγαζί.\nΤο διαλυμένο μαγαζί θα πέσει σαν τον Τιτανικό στην άβυσσο του ωκεανού, αλλα για να μην ακολουθήσει και η χώρα μαζι του στην ίδια άβυσσο θα πρέπει να αρχίσουμε τον διάλογο και την αναζήτηση για μια εναλλακτική λύση που θα οδηγήσει την χώρα στην έξοδο απο την κρίση. Για να γίνει όμως αυτο πρεπει πλεον οι Ακαδημαϊκοί και οι σκεπτόμενες ελιτ της χώρας να αρχίσουν έρχονται με ιδέες και πλάνα πάνω στα οποία θα ξεκινήσουμε μια συζήτηση και θα λάβουμε μια απόφαση τοτε, με εκλογές ή με Δημοψήφισμα.\nΤο μέλλον της χώρας είναι δική μας ευθύνη και δική μας απόφαση και εμείς μόνοι μας θα πρέπει να βρούμε την καλύτερη λύση και το καλύτερο πλάνο για την χώρα!\nCategories: Hellas Tags: Πλανο Β, ελλας, ελλαδα\nΗ αναταραχές στις χρηματαγορές και τα ασφαλή λιμάνια κεφαλαίου. Ανάλυση και προοπτικές για το Ασήμι.


ΒΟΗΘΕΙΑ ΣΤΟ ΣΠΙΤΙ: ΥΠΟΜΝΗΜΑ ΔΙΑΜΑΡΤΥΡΙΑΣ ΣΩΜΑΤΕΙΩΝ 22/02/2011\nΥΠΟΜΝΗΜΑ ΔΙΑΜΑΡΤΥΡΙΑΣ ΣΩΜΑΤΕΙΩΝ 22/02/2011\nΚ. Σ. Δανιηλίδης\nΣύμφωνα λοιπόν με τη νέα ΚΥΑ 1.605/οικ.3.85 (ΦΕΚ 17/Β/14-1-2011) ωφελούμενοι δεν είναι οι ηλικιωμένοι και κυρίως τα μοναχικά άτομα που δίνονταν προτεραιότητα αλλά οι συγγενείς τους οι οποίοι έχουν κάρτα ανεργίας . Βέβαια θεωρητικά δεν αποκλείονται αλλά η παροχή υπηρεσιών προς αυτούς δεν χρηματοδοτείται. Μέχρι τώρα η εναρμόνιση της οικογενειακής ζωής και επαγγελματικής ζωής αποτελούσε επιδιωκόμενο στόχο αλλά δεν ήταν ο μοναδικός σκοπός της δράσης των βσΣ. Aπό συναντήσεις εκπροσώπων βσΣ με το Υπουργείο Εργασίας και στη πορεία με το υπουργείο Εσωτερικών διαπιστώθηκε ότι δεν έχει παρθεί καμιά απόφαση για την πηγή χρηματοδότησης των δομών από 1/1/2011 έως την ένταξη τους στη νέα ΚΥΑ.\n- Μετατροπή των συμβάσεων μας από ορισμένου σε αορίστου χρόνουπάγιες και διαρκείς ανάγκες. Σύμφωνα με το Προεδρικό διάταγμα του Παυλόπουλου καθώς και την οδηγία της Ευρωπαϊκής Ένωσης έχουν οριστεί κανόνες που διέπουν ποιες κατηγορίες εργαζομένων τελούν πάγιες και διαρκείς ανάγκες όπως: αφού καλύπτουμε\n- Δημιουργία Δ/νσης Κοινωνικών Υπηρεσιών σε κάθε Δήμο και στελέχωση των υπηρεσιών αυτών με την ενσωμάτωση του έμπειρου και εξειδικευμένου προσωπικού που ήδη εργάζεται επί σειρά ετών στις κοινωνικοπρονοιακές δομές (Βοήθεια στο σπίτι , ΚΗΦΗ , κ.α )\n- Σχεδιασμός , εκπαίδευση και επιμόρφωση των στελεχών των δομών βάσει των νέων αναγκών που θα προκύψουν από την ενοποίηση των Δήμων.\n- Άμεση καταβολή των δεδουλευμένων στους εργαζόμενους που παραμένουν απλήρωτοι, συνεχίζουν όμως να παραμένουν στις θέσεις τους και να παρέχουν στους Δημότες υπηρεσίες.\n- χρηματοδότηση από εθνικούς πόρους και τους Δήμους. Οι συνεχείς παρατάσεις της λειτουργίας των προγραμμάτων δεν αποτελούν λύση.


υπηρεσίες διεύθυνσης έργου/μελέτες εφαρμογής — δημητρίου μηχανικοί\nd-e@d-e.gr — +30 2107759865\nΠιστεύουμε πως οι καλύτεροι μηχανικοί είναι οι ευέλικτοι μηχανικοί. Η υπερεξείδικευση κατακερματίζει την οξύνοια και διακυβεύει την ικανότητα επίλυσης δύσκολων προβλημάτων, καθώς και την ικανότητα ανεύρεσης λύσεων που συνδυάζουν διεπιστημονικές προσεγγίσεις.\nΩς εκ τούτου ενθαρρύνουμε τους συνεργάτες μας να εμπλακούν με όλα μας τα έργα, χωρίς να ακολουθείται κάποια επίσημη ιεραρχία. Μια κλασική οργάνωση πυραμίδας περιορίζει τη δημιουργικότητα, καθιστώντας δύσκολο να εξελιχθούν οι ιδέες που γεννιούνται στα χαμηλότερα επίπεδα, καθώς συχνά θεωρούνται πολύ ριζοσπαστικές κάπου στην πορεία. Εν αντιθέσει, το ποιος θα ηγηθεί αφήνεται να αναδυθεί μέσα από την ομάδα, συναρτήσει του τρέχοντος έργου και των δεξιοτήτων κάθε μέλους.\nΠροσπαθούμε να παρέχουμε ένα ελεύθερο, ανοιχτό και υποστηρικτικό εργασιακό περιβάλλον: οι συνεργάτες μας έχουν την ευχέρεια να πράξουν κατά το δοκούν. Οι ρηξικέλευθες προσεγγίσεις ενθαρρύνονται. Οι αντισυμβατικές λύσεις επιδοκιμάζονται. Τα προβλήματα συζητώνται και αντιμετωπίζονται από κοινού. Η συναισθηματική υποστήριξη είναι βασική προϋπόθεση.\nΜε αυτές τις αρχές ως κατευθυντήριο άξονα, αναλαμβάνουμε κάθε έργο με τον ίδιο ενθουσιασμό, σαν να ήταν το πρώτο μας.\nρήμα | υπό·στηρίζω | /i.ˈpɔ.sti.ˈɾi.zɔ/\nνα προωθώ τα ενδιαφέροντα,\nνα βοηθώ, να στέκομαι αρωγός, να φέρω\nόλο το βάρος...\nΣας υποστηρίζουμε. Εμπλεκόμαστε συναισθηματικά με κάθε πτυχή της μηχανικής για περισσότερο από σαράντα χρόνια. Η εμπειρία μας εκτείνεται σε ολόκληρο το φάσμα της μηχανικής. Αυτό δε συνέβη τυχαία. είναι απόρροια συνειδητής επιδίωξης. Η μηχανική και η επίλυση προβλημάτων είναι ένα είδος εθισμού. Είμαστε εθισμένοι και ταλαντούχοι και στα δύο.\nΘα διαχειριστούμε το έργο σας σα να ήταν δικό μας. Είμαστε παραπάνω από πρόθυμοι να κινηθούμε πέραν του πεδίου δράσης μας και να φέρουμε το βάρος των προβλημάτων σας. Θα σας υποστηρίξουμε. Με την τεχνογνωσία μας και το δίκτυο των αποδεδειγμένα ικανών συνεργατών μας καλύπτουμε κάθε ανάγκη ενός έργου, αναμενόμενη ή μη: ανάγκη Διαχείρισης και Διεύθυνσης Έργου, ανάγκη Αρχιτεκτονική, Κατασκευαστική, Μηχανική, Ηλεκτρολογική, Περιβαλλοντική, Ακουστική, Γεωτεχνική, Κοστολόγησης, Διεξαγωγής Διαγωνισμού και ακόμα, εάν χρειαστεί, Οικονομική και Επιχειρησιακή. Εάν τυχόν δεν έχουμε τον ειδικό να το κάνει, είναι δουλειά μας να τον βρούμε. Απλά χτυπήστε την πόρτα μας και πείτε μας το όνειρό σας. Και αφήστε το σε εμάς.


Πόσα χρήματα μπορείτε να καταθέσετε σε μια τράπεζα χωρίς να συμπληρώσετε χαρτιά; - 2019 | Τα βασικά\nΚύριος /Τα βασικά /Πόσα χρήματα μπορείτε να καταθέσετε σε μια τράπεζα χωρίς να συμπληρώσετε χαρτιά;\nΝόμος περί τραπεζικής μυστικότητας\nΠόσο μπορείτε να καταθέσετε;\nΔεν είναι μόνο τράπεζες\nΟι συναλλαγές σε μετρητά έχουν συνήθως περιορισμένη τεκμηρίωση, η οποία τους προσδίδει σε εγκληματικές δραστηριότητες όπως η νομιμοποίηση εσόδων από παράνομες δραστηριότητες και η φοροδιαφυγή. Για να βοηθήσουν στην καταπολέμηση αυτών των εγκλημάτων, οι τράπεζες των ΗΠΑ συμπληρώνουν χαρτιά που τεκμηριώνουν μεγαλύτερες ποσότητες μετρητών που εισέρχονται στα ιδρύματά τους. Η απαίτηση ποσού καταθέσεων βασίζεται στον κανονισμό που δημιουργείται από τον νόμο περί τραπεζικής μυστικότητας.\nΟ νόμος περί τραπεζικής μυστικότητας του 1970 είναι ένας ομοσπονδιακός νόμος που απαιτεί τεκμηρίωση μεγάλων συναλλαγών σε μετρητά. Σκοπός του είναι να εμποδίσει τη νομιμοποίηση εσόδων από παράνομες δραστηριότητες, δημιουργώντας ένα ρεκόρ συναλλαγών σε μετρητά που μπορούν να χρησιμοποιηθούν από την κυβέρνηση για την παρακολούθηση προηγούμενων ανώνυμων συναλλαγών. Έχει χρησιμεύσει σε ποινικές, φορολογικές και άλλες κανονιστικές έρευνες από τη δημιουργία του.\nΜετά τη δημιουργία του νόμου περί τραπεζικής μυστικότητας, οι τράπεζες και άλλοι οργανισμοί χρειάστηκε να αλλάξουν τον τρόπο με τον οποίο χειρίζονταν μετρητά. Προηγουμένως θα μπορούσατε να καταθέσετε ή να αποσύρετε τόσα χρήματα όπως σας άρεσε χωρίς να το αναφέρετε στην κυβέρνηση. Μετά από αυτή τη νομοθεσία, ο νόμος απαιτεί από τις τράπεζες να συμπληρώσουν έγγραφα που τεκμηριώνουν καταθέσεις μετρητών άνω των 10.000 δολαρίων. Θυμηθείτε ότι ο όρος "μετρητά" περιλαμβάνει μια χρηματική εντολή, ένα ξένο νόμισμα ή ένα τραπεζικό σχέδιο για αυτούς τους σκοπούς.\nΌταν καταθέτετε πάνω από 10.000 δολάρια σε μια συναλλαγή μετρητών σε μια τράπεζα, η τράπεζα υποχρεούται να συμπληρώσει μια αναφορά συναλλαγής νομίσματος (CTR). Περιλαμβάνει πληροφορίες για όλα τα μέρη που περιλαμβάνονται στη συναλλαγή, συμπεριλαμβανομένου εσάς, οποιουδήποτε άλλου ατόμου που συμμετέχει σε μια συναλλαγή και της τράπεζας. Στη συνέχεια, η τράπεζα υποβάλλει το έντυπο μέσω του νόμου περί τραπεζικής μυστικότητας στο Υπουργείο Οικονομικών των Η.Π.Α.\nΜερικοί άνθρωποι πιστεύουν λανθασμένα ότι μόνο οι τράπεζες πρέπει να τηρούν τους κανονισμούς του νόμου περί τραπεζικής μυστικότητας. Στην πραγματικότητα, εάν λαμβάνετε συναλλαγή μετρητών 10.000 $ ή περισσότερο κατά τη διάρκεια επιχειρηματικών ή εμπορικών συναλλαγών, πρέπει να την αναφέρετε και εσείς. Πρέπει να καταθέσετε τη φόρμα 8300 με το IRS, το οποίο περιλαμβάνει τις πληροφορίες σας, τις πληροφορίες του ατόμου από τον οποίο λάβατε τα χρήματα και τις λεπτομέρειες της συναλλαγής.\nnone: οικονομία, χρήματα, μπορείτε, καταθέσετε, τράπεζα, χωρίς, τα βασικά |


Η «Αξιοπιστία και Προοπτική για τον δήμο Θέρμου» για θέματα του δήμου - Αιχμή News\nΑΡΧΙΚΗ\tΜΕΣΟΛΟΓΓΙ\tΜΕΣΟΛΟΓΓΙ\tΑΙΤΩΛΙΚΟ\tΟΙΝΙΑΔΕΣ\tΑΙΤΩΛΟΑΚΑΡΝΑΝΙΑ\tΑΓΡΙΝΙΟ\tΝΑΥΠΑΚΤΙΑ\tΒΟΝΙΤΣΑ\tΞΗΡΟΜΕΡΟ\tΑΜΦΙΛΟΧΙΑ\tΘΕΡΜΟ\tΡΕΠΟΡΤΑΖ\tΑΓΡΟΤΕΣ\tΚΟΙΝΩΝΙΑ\tΕΚΔΗΛΩΣΕΙΣ\tLIFESTYLE\tΠΟΛΙΤΙΣΤΙΚΑ\tΘΕΜΑΤΑ\tΚΑΡΦΙΑ\tSPORTS\tΠΕΡΙΦΕΡΕΙΑ\tAIXMH TV\tΑΡΧΙΚΗ ΜΕΣΟΛΟΓΓΙ ΜΕΣΟΛΟΓΓΙ ΑΙΤΩΛΙΚΟ ΟΙΝΙΑΔΕΣ ΑΙΤΩΛΟΑΚΑΡΝΑΝΙΑ ΑΓΡΙΝΙΟ ΝΑΥΠΑΚΤΙΑ ΒΟΝΙΤΣΑ ΞΗΡΟΜΕΡΟ ΑΜΦΙΛΟΧΙΑ ΘΕΡΜΟ ΡΕΠΟΡΤΑΖ ΑΓΡΟΤΕΣ ΚΟΙΝΩΝΙΑ ΕΚΔΗΛΩΣΕΙΣ LIFESTYLE ΠΟΛΙΤΙΣΤΙΚΑ ΘΕΜΑΤΑ ΚΑΡΦΙΑ SPORTS ΠΕΡΙΦΕΡΕΙΑ AIXMH TV ×\nΗ «Αξιοπιστία και Προοπτική για τον δήμο Θέρμου» για θέματα του δήμου\tΣχετικά άρθρα\nΕπίσκεψη στο Πάρκο Κυκλοφοριακής Αγωγής από τα παιδιά του ΚΔΑΠ-μεΑ Ναυπακτίας\nΣτην υπηρεσία του Πάρκου Κυκλοφοριακής Αγωγής και η Τροχαία\nΤο Ειδικό Σχολείο μαθαίνει την Οδική Ασφάλεια\n02 Μαρτίου 2017\tΕτικέτες\n553 εμφανίσεις\tΦωτογραφίες\n1. ΥΠΟΔΟΜΕΣ ΤΟΥ ΔΗΜΟΥ ΘΕΡΜΟΥ\nΒασικό ζητούμενο της κάθε Δημαρχιακής διοίκησης του δήμου είναι η δημιουργία και η απρόσκοπτη λειτουργία των πάσης μορφής και φύσης υποδομών του Δήμου, η δημιουργία των οποίων είναι συνήθως πολυδάπανη. Οι υποδομές γίνονται με χρήματα των Δημοτών και απαξιώνονται όταν δεν εξασφαλίζεται η λειτουργία τους. Πέραν όμως αυτών, οι υποδομές, δημιουργούν κι άλλα επιπρόσθετα ή παράλληλα οφέλη στην τοπική κοινωνία, γιατί η λειτουργία τους συμπαρασύρει διάφορα επαγγέλματα κι άλλες υπηρεσίες στην αναπτυξιακή πορεία της περιοχής, που είναι το μέγα ζητούμενο σήμερα. Τη στιγμή όμως που υπάρχουν υποδομές και δεν αξιοποιούνται, η ευθύνη της διοίκησης του Δήμου, είναι ακεραία. Η ευθύνη αυτή δε, έχει διττή υπόσταση, αφού και τα δαπανηθέντα ποσά μένουν αναξιοποίητα και επιδεικτικά περιφρονούνται, αλλά και οι δημότες στερούνται ευκαιριών, υπηρεσιών, διευκολύνσεων τις οποίες ανέμεναν και δεν έχουν. Θα σταθούμε σε μια από τις υποδομές του Δήμου Θέρμου, στο Πάρκο Κυκλοφοριακής Αγωγής (ΠΚΑ), η δημιουργία του οποίου ολοκληρώθηκε επί ημερών της προηγούμενης διοίκησης του Δήμου.\nΠροϋπολογισμός του έργου 250.000 €.\nΔώδεκα χρόνια αξιωματική αντιπολίτευση ο σημερινός Δήμαρχος καμία πρόταση λειτουργίας δεν έκανε για το συγκεκριμένο θέμα.\nΠιστοποίηση εκπαιδευτών το 2016.\nΤο φέραμε σαν θέμα στο Δημοτικό Συμβούλιο στις 25/01/2017 και παμψηφεί ψηφίστηκε η κάτωθι πρόταση έξι δημοτικών συμβούλων της αξιωματικής αντιπολίτευσης και δυο της συμπολίτευσης:\n«Άμεση λειτουργία του ΠΑΡΚΟΥ ΚΥΚΛΟΦΟΡΙΑΚΗΣ ΑΓΩΓΗΣ ΤΟΥ ΘΕΡΜΟΥ καταρτίζοντας και εφαρμόζοντας προγράμματα κυκλοφοριακής ενημέρωσης και διαπαιδαγώγησης του κοινού και ιδιαίτερα των μαθητών σε συνεργασία με την τροχαία, τους Δ/ντές όλων των βαθμίδων εκπαίδευσης του δήμου μας καθώς και τους εκπαιδευμένους υπαλλήλους του».\n2. ΠΡΟΓΡΑΜΜΑΤΙΚΗ ΣΥΜΒΑΣΗ ΔΡΟΜΟΥ ΘΕΡΜΟΥ - ΑΓΡΙΝΙΟΥ\nΗ προηγούμενη διοίκηση του Δήμου Θέρμου, είχε μεριμνήσει για την εξεύρεση πόρων προκειμένου να πληρωθούν οι αναγκαίες απαλλοτριώσεις στη νέα χάραξη του τμήματος Ε.Ο. 38 Θέρμο - Μυρτιά, τμήμα Θέρμο - Πουρνάρα. Τον Μάρτιο του 2016, το τωρινό Δημοτικό Συμβούλιο, πήρε απόφαση να επικαιροποιήσει τις υπάρχουσες μελέτες με ίδιους πόρους, για να δημοπρατηθεί εκ νέου το έργο. Οι πολίτες πιέζουν ασφυκτικά λόγω και της ταλαιπωρίας που επί χρόνια υφίστανται λόγω της χάραξης, αλλά και γιατί αναγκάζονται να κινούνται στο φθαρμένο οδόστρωμα. Ο τοπικός τύπος από τον Σεπτέμβριο του 2016 αναφέρεται στην μη υπογραφή σύμβασης με την περιφέρεια. Εμείς ως παράταξη, ζητάμε εξηγήσεις γι αυτή την καθυστέρηση τον Νοέμβριο του 2016. Ο κ. Δήμαρχος απαντά, πως κάθε πράμα στον καιρό του και φθάνουμε στον Ιανουάριο του 2017. Στο μεσολαβήσαν χρονικό διάστημα, δεν έγινε καμία γραπτή παρέμβασή του. Τον Ιανουάριο του 2017, υπό την πίεση όλων αυτών και για να δικαιολογήσει τα αδικαιολόγητα, στέλνει επιστολή στα social media με ημερομηνία 2016, (ενώ η επιστολή είναι το 2017). Το διοικείν εστί προβλέπειν.\n3. ΓΕΦΥΡΑ ΒΑΛΤΣΟΡΕΜΑΤΟΣ\nΩς γνωστόν, οι αλλοπρόσαλλες αποφάσεις της διοίκησης του Δήμου το 2015, είχαν ως αποτέλεσμα, να υποστεί σημαντικές φθορές ένα απ’ τα μνημεία της περιοχής μας, η ιστορική γέφυρα στο Βαλτσόρεμα. Η αντιπολίτευση, μείζονα και ελάσσονα, συγκάλεσε έκτακτο Δημοτικό Συμβούλιο, το οποίο αποφάσισε για την αποκατάσταση των ζημιών που εσκεμμένα προκλήθηκαν στο μνημείο. Μετά από παρέμβαση Πολιτιστικών Συλλόγων και τη σύμφωνη γνώμη του Δήμου, με την υπ' αρ. ΥΠΠΟΑ/ΓΔΑΜΤΕ/ΔΠΑΝΣΜ/211087/17658/2741/15.7.2016 Υπουργική Απόφαση που δημοσιεύθηκε στο ΦΕΚ 155/Α.Α.Π./29.7.2016, η γέφυρα στο Βαλτσόρεμα χαρακτηρίστηκε νεώτερο μνημείο. Επειδή δε ουδεμία ενέργεια αποκατάστασης των ζημιών δεν έγινε, μετά από παρέμβασή μας (Δημοτικοί Σύμβουλοι της αντιπολίτευσης αλλά και της πλειοψηφίας), το τμήμα Προστασίας Νεωτέρων Μνημείων και Κινητών Πολιτιστικών Αγαθών του Υπουργείου Πολιτισμού, ζητά εγγράφως να αποκατασταθεί το μνημείο. Αυτός είναι ο λόγος για τον οποίο το θέμα αποκατάστασης του μνημείου έρχεται προς συζήτηση στο Δημοτικό Συμβούλιο της 17/02/2017 με υπογραφές 5 Δημοτικών Συμβούλων της αξιωματικής αντιπολίτευσης και 2 Συμβούλων της πλειοψηφίας και αποφασίζεται:\nΗ άμεση αποκατάσταση των προξενηθεισών ζημιών στο μνημείο και η συμπλήρωση Τεχνικής Περιγραφής η οποία θα αποσταλεί στο αρμόδιο τμήμα Προστασίας Νεώτερων μνημείων για έλεγχο και έγκριση.\nΗ διενέργεια ολοκληρωμένης μελέτης ανάπλασης της περιοχής, προκειμένου να ενταχθεί στο αναμενόμενο πρόγραμμα CLLD-LEADER. Εμείς θέλουμε τον τόπο μας ζωντανό και ενεργό και να τον καταστήσουμε ισχυρό σημείο της Αιτωλοακαρνανίας γιατί Δήμος του Θέρμου έχει πολλά μοναδικά χαρακτηριστικά που παραμένουν εν υπνώσει. Θέλουμε το δήμο μας με ισχυρή πολιτιστική και τουριστική ταυτότητα, πόλη φάρο πολιτισμού, με ελκυστικές τουριστικές υπηρεσίες και προϊόντα, με ισχυρή συνεισφορά στην τοπική οικονομία.\nΑΠΟ ΤΟ ΓΡΑΦΕΙΟ ΤΥΠΟΥ ΤΟΥ ΣΥΝΔΥΑΣΜΟΥ«ΑΞΙΟΠΙΣΤΙΑ ΚΑΙ ΠΡΟΟΠΤΙΚΗ ΓΙΑ ΤΟΝ ΔΗΜΟ ΘΕΡΜΟΥ»